הוועדה המיוחדת ליישום הנגשת המידע הממשלתי ועקרונות שקיפותו לציבור, כנסת 20, פרוטוקול מספר 134, 2018-05-14 13:00

סתיו שפיר: אנחנו נפתח את הדיון.

סתיו שפיר: אתם יודעים למה זימנו אתכם לכאן, ישב כאן בדיון לפני כשלושה וחצי חודשים מנכ"ל המשרד בדיון על מדד השקיפות, גם חלקכם הייתם וחלק מהדיון נסב סביב חגיגות ה-70 למדינת ישראל שבהן הושקעו הרבה מאוד תקציבים, 100 מיליון שקלים.

סתיו שפיר: התגובה של השרה רגב על כך שהיא קיבלה בסופו של דבר רק 100 מיליון שקלים, ולא 200 מיליון שקלים, כפי שהיא ביקשה, הייתה ש-100 מיליון שקל זה לא הרבה כסף בכלל.

סתיו שפיר: הדבר שאנחנו שאלנו אתכם בדיון שהיה כאן בוועדה היה אוקיי, וחילקתם את 100 מיליון השקלים, 100 מיליון שקלים זה הרבה מאוד כסף, לעניות דעתי, כולנו שמחים ונהנינו מחגיגות יום העצמאות וגאים ונהנים מהן ולצד זה זה לא כסף שפשוט מעבירים, צריך להיות פירוט תקציבי לכל שקל בכספים האלה, לאן הוא עבר ואיך הוא הושקע.

סתיו שפיר: מאז שהתקיים הדיון, והבטיח לנו מנכ"ל המשרד במהלך הדיון שאנחנו נקבל את הפירוט הזה במהרה, חלפו מעל שלושה חודשים ולא קיבלנו את הפירוט.

סתיו שפיר: קצת לפני חול המועד אני פניתי ליועץ המשפטי לממשלה - - -

גיא ענבר: אמרנו שנעביר את זה רק אחרי קיום האירועים כדי לא לחשוף חלק מהאירועים.

סתיו שפיר: לא.

סתיו שפיר: במהלך הדיון אמרתם שיש מספר אירועים שלא ניתן לחשוף, אז אמרתי לכם 'תשחירו, אבל תיתנו פירוט תקציבי', אין פה - - - באמת, גורם ההפתעה מכך שנחגג יום העצמאות ה-70 הוא לא באמת מפתיע.

סתיו שפיר: במהלך קצת לפני חול המועד התפרסם סרטון לשיר 'הללויה' שהשרה ומנכ"ל המשרד הצליחו איכשהו להצטלם אליו, נראים מצולמים בו, בתוך הסרטון, בתוך הקליפ שפורסם בכל הארץ.

סתיו שפיר: גם שם, מאחר שאני מכירה לפחות את הוראת היועמ"ש לכך שאסור לשרים לנצל מצב כזה על מנת לעשות פרסום עצמי ושיווק עצמי, פניתי ליועמ"ש, קיבלתי תגובה ממש בתוך 24 שעות שאמרה שהמינון בקליפ הוא נמוך ועל כן הדבר הזה מאושר, ועוד אמר היועמ"ש, כלומר אמרה המשנה ליועמ"ש, עורכת הדין דינה זילבר, היא חלקה איתנו שני פרטים חשובים, האחד, שעלות הסרטון, רק קליפ אחד, 350,000 שקלים, סכום עצום כדי לערוך קליפ, והדבר השני שנאמר באותו משפט מהיועץ המשפטי זה שפירוט של כל ההוצאות אמור להתקבל ואמור כבר להיות קיים.

סתיו שפיר: מאז חלף עוד חודש, מעל חודש, ועדיין אין פירוט הוצאות.

סתיו שפיר: אז הישיבה הזו יכולה להיות ישיבה מאוד מאוד קצרה, אם תגידו לנו, פשוט תציגו לנו את הפירוט של כל ה-100 מיליון השקלים אנחנו יכולים לסגור את הישיבה והכול בסדר.

גיא ענבר: קודם כל, כמו שאמרתי - - -

יוליה מלינובסקי: יש פה טעות.

סתיו שפיר: בבקשה, חברות הכנסת מוזמנות להעיר.

יוליה מלינובסקי: יש פה טעות מהותית.

יוליה מלינובסקי: סליחה, גברתי, זה לא 100, זה 150, עוד 50 גייסו בתרומות.

גיא ענבר: לא, לא.

יוליה מלינובסקי: לא, היה 100 מיליון שקל העברה תקציבית, שתינו ישבנו שם, ועוד באותו דיון נאמר לי שיש עוד 50 מיליון שקל שזה מתרומות, שזה אמור להיכנס לאותה קופה.

סתיו שפיר: אני זוכרת שיש סכום של עוד 50 מיליון שקל שנמצא שם לפני ההעברה, אבל זאת שגיאה שרציתי לברר איתכם.

יוליה מלינובסקי: לא, לא, היה ברור, אני לא רוצה פשוט - - -

סתיו שפיר: לא, אין בעיה, אנחנו גם יכולים לבדוק את זה בפרוטוקול של ועדת הכספים.

יוליה מלינובסקי: יש 100 מיליון שקל, שאז אמרו לנו שזה תקציב יותר נמוך מהפעם הקודמת, כי בפעם הקודמת היה משהו יותר, ואז יש בנוסף לכך עוד 50 מיליון שקל שגויסו כתרומות.

יוליה מלינובסקי: אני פשוט רוצה להבין בדיוק כמה כסף זה היה, כי זה מהותי.

לאה פדידה: 50 מיליון זה מהותי.

מושיק אביב: היה - - - של 50 מיליון מקק"ל וזה ירד.

מושיק אביב: זה לא קרה.

יוליה מלינובסקי: לא, לא קק"ל, אמרו שיש 50 מיליון שקל גיוס תרומות.

סתיו שפיר: למה זה ירד?

מושיק אביב: זה ענייני האוצר, אנחנו לא בתוך זה.

יוליה מלינובסקי: בואי נשאל שאלה אחרת, כמה תוקצב על ידי המדינה וכמה, אם היו, כמה היו תרומות.

לאה פדידה: לא, זאת שאלה חשובה, זה מהותי אם זה 100 מיליון או 150.

יוליה מלינובסקי: כאילו שזה לא יהיה איזה שהיא קופה צדדית, בסדר?

סתיו שפיר: תודה.

סתיו שפיר: שאלה טובה.

מושיק אביב: שאלה מצוינת.

מושיק אביב: טוב, מושיק אביב, מנהל מרכז ההסברה, אני ראש המטה לטקסים ואירועים ממלכתיים במדינת ישראל.

מושיק אביב: את האירועים והטקסים הממלכתיים מוביל משרד התרבות.

מושיק אביב: אז קודם כל אני לא רוצה שזה יהיה קצר, חשוב לנו להשמיע את הדברים, אנחנו לא רוצים לגמור וללכת, אנחנו מאוד מאוד רוצים להראות את העבודה שלנו גם בהיבט הערכי והסיפור של השקיפות, הכול פתוח והכול חשוף ונשמח לכל שאלה ולעוד הבהרות, כי באמת גם חשוב לנו להראות את זה.

מושיק אביב: זה משהו שהוא מבחינתי חלק מתוך כל תהליך העבודה כי פיתחנו פה תכנית עבודה מאוד מאוד ייחודית לשנת ה-70 ואנחנו נשמח להראות לכם.

מושיק אביב: ברשותכם, אני אעבור למצגת, אני אדבר על זה.

מושיק אביב: אז קודם כל לגבי העניין של ה-50.

מושיק אביב: זה נכון שהשערוך הראשון היה של 200 מיליון, הייתה בקשה ואחרי זה דובר על 150 מיליון.

מושיק אביב: רק נתחיל עם הדבר המאוד מאוד פשוט, בכל עשור למדינת ישראל עלויות האירועים והפקות האירועים היו, בשנת ה-50, אל תתפסו אותי על השקל, אפשר לבדוק את זה, כ-140 מיליון ₪, בשנת ה-60 למדינת ישראל 120 מיליון ₪.

מושיק אביב: זאת אומרת אנחנו עומדים כרגע על 100 מיליון ₪ שהמדינה הקציבה - - -

יוליה מלינובסקי: לא קיבלתם שום תרומה?

מושיק אביב: שום דבר, אין תרומה.

יוליה מלינובסקי: משום מקום?

מושיק אביב: משום מקום.

מושיק אביב: הייתה החלטת ממשלה, אפשר לבדוק את זה, שהיא מסמיכה את ראש הממשלה לגייס כספים והתבטלה ההחלטה הזאת, הוחלט ש - - -

לאה פדידה: למרות שהוא קיבל לדבר כל כך הרבה זמן?

יוליה מלינובסקי: רגע, אני רוצה להבין, שאנחנו נהיה ברורים.

יוליה מלינובסקי: אתה אומר עכשיו, בתוקף תפקידך, שלא הייתה שום תרומה וחוץ מ-100 מיליון השקל האלה לא היה שקל נוסף שלא - - -

מושיק אביב: אירועי ה-70 למדינת ישראל 100 מיליון.

מושיק אביב: שום כסף לא גויס, לא מחו"ל.

סתיו שפיר: היה כסף שלא גויס?

סתיו שפיר: כסף בסיס נוסף על ה-100 מיליון?

מושיק אביב: לא, לא, הכול מתקציב האוצר, 100 מיליון ₪, זה התקציב.

מושיק אביב: זה התקציב, אנחנו עליו עובדים, איתו אנחנו פועלים.

סתיו שפיר: אבל רגע, זה אני לא מצליחה להבין, כי ההעברה, לדעתי, שעשינו בוועדת כספים הייתה על 100 מיליון, אבל יש כסף בתוך תקציב משרד התרבות לטקס שקורה כל שנה ביום העצמאות.

מושיק אביב: נכון, אתם תראו את זה.

מושיק אביב: יש תקציב של הדלקת המשואות, תקציב רגיל, שהוא כל שנה.

סתיו שפיר: של כמה?

מושיק אביב: 8 מיליון ₪.

סתיו שפיר: אז יש עוד 8 מיליון, אז זה 108 מיליון שקלים.

מושיק אביב: כן, אבל יש את הטקסים הקבועים.

מושיק אביב: בכלל במדינת ישראל יש כ-30 טקסים ואירועים ממלכתיים קבועים.

סתיו שפיר: לא, שאלתי על יום העצמאות.

מושיק אביב: יום העצמאות 8 מיליון.

סתיו שפיר: אז יש עוד 8 מיליון, אז בעצם אנחנו מסתכלים על 108 מיליון שקלים.

לאה פדידה: אבל למה?

לאה פדידה: לחגיגות העצמאות אין בספר התקציב?

לאה פדידה: מלבד ה-70?

יוליה מלינובסקי: בואו נשאל את השאלה, מה התקציב הרגיל לחגיגות העצמאות שכבר היו בספר התקציב בנוסף ל-100 מיליון שהתווספו בהעברה תקציבית?

מושיק אביב: יש 8 מיליון של הדלקת המשואות, שזה בכל שנה, והשנה הוספנו על זה, תיכף נגיע לזה - - -

סתיו שפיר: עוד 14.

מושיק אביב: ברשותכם, אין דבר שלא נשיב עליו.

סתיו שפיר: עוד 14.

יוליה מלינובסקי: עוד 14, אז זאת אומרת - - -

מושיק אביב: רגע, אתם תראו את הכול, יש פה מצגת סדורה, אם תתאפקו תקבלו את כל התשובות.

יוליה מלינובסקי: לא, אנחנו פשוט רוצים להבין.

יוליה מלינובסקי: זה כולל תקציב, או שיש פה איזה סיפור עם מצ'ינג עם השלטון המקומי בנוסף ל-100 מיליון?

מושיק אביב: אני לא יודע מאיפה את מביאה את כל ה - - -

סתיו שפיר: רגע, אז שנייה, יוליה, אני רגע שואלת - - -

מושיק אביב: יש פה אגדות, אני שומע 50 מיליון וזה - - -

סתיו שפיר: אני רגע שואלת על הכול.

סתיו שפיר: כמה - - -

יוליה מלינובסקי: לא, זה לא אגדה.

סתיו שפיר: אבל, רגע, רק תענה לנו, כמה כסף - - - היא שואלת שאלה מאוד הגיונית, כמה כסף יש בבסיס בלי קשר לאירועי ה-70, לכל יום עצמאות, כמה כסף יש לחגיגות יום העצמאות בכלל.

מושיק אביב: יש למשרד החינוך, לפרס ישראל - - -

סתיו שפיר: לכם, למשרד התרבות.

מושיק אביב: לא, אתם עושים קצת מישמש.

מושיק אביב: מרכז ההסברה זה אירועים של מדינת ישראל, זה לא עסק פרטי של משרד התרבות.

סתיו שפיר: זה מאוד משמח לשמוע.

מושיק אביב: פרס ישראל, אני לא יודע אם אתם יודעים, מי שמפיק זה משרד התרבות והספורט באמצעות מרכז ההסברה.

מושיק אביב: פרס ישראל של משרד החינוך.

מושיק אביב: זאת אומרת יש כספים - - -

סתיו שפיר: הגורם המממן נמצא אצל משרד התרבות?

מושיק אביב: הגורם המממן נמצא - - -

סתיו שפיר: פרס ישראל, הכסף נמצא אצלכם בבסיס ועובר למשרד החינוך?

מושיק אביב: במשרד החינוך בבסיס ואנחנו גם משלימים כסף לעניין.

יוליה מלינובסקי: יש כל שנה, כנראה שזה נמצא - - -

סתיו שפיר: מעבר ל-100 מיליון שקלים - - -

לאה פדידה: ה-100 מיליון עברו למשרד ההסברה או למשרד התרבות?

מושיק אביב: למשרד התרבות.

מושיק אביב: מרכז ההסברה זה יחידה, אני ראש אגף בכיר במשרד התרבות והספורט.

סתיו שפיר: רגע, שנייה, תנו לי רגע להבין.

סתיו שפיר: כל הכסף שיש כל שנה לאירועי יום העצמאות בסך הכול כמה הוא?

מושיק אביב: זה משנה.

מושיק אביב: יש בעיקרון 8 מיליון לטקס הדלקת המשואות.

סתיו שפיר: וזהו?

סתיו שפיר: אין עוד אירועים?

סתיו שפיר: העברות לרשויות?

מושיק אביב: לא, אין חסויות.

סתיו שפיר: אייל גולנים?

סתיו שפיר: לא?

מושיק אביב: זה לא קשור - - -

סתיו שפיר: אוקיי.

סתיו שפיר: יש פה בתוך הדוחות שכן העברתם - - -

מושיק אביב: אבל בואו נעבור, ברשותך - - -

סתיו שפיר: לא, אבל הייתה ליוליה שאלה נכונה על התרומות.

מושיק אביב: אנחנו לא קיבלנו תרומות.

סתיו שפיר: זה מופיע בתוך המכרז, מה שאתם העברתם לי היום.

עופרה שרון: לא, אנחנו דיברנו על גיוס חסויות למשרד, צריך לעשות הבחנה, וזה לא - - -

סתיו שפיר: חסויות זה לא תרומות?

עופרה שרון: לא.

יוליה מלינובסקי: אז כמה היו חסויות?

עופרה שרון: לא היו חסויות.

סתיו שפיר: אז זה סתם הופיע במכרז?

עופרה שרון: זה הופיע במכרז בהנחה שאם יהיה אפשר לגייס חסויות אז, וכל זה בהתאם לכללים שקיימים בנושא של גיוס חסויות - - -

מושיק אביב: עופרה שרון, היועצת המשפטית.

סתיו שפיר: לא הצלחתם לגייס חסויות?

עופרה שרון: זה לא התפקיד שלנו, התפקיד של חברת הניהול היה לגייס חסויות והיא לא גייסה חסויות עד היום.

סתיו שפיר: היא לא הצליחה?

סתיו שפיר: למה לא?

מושיק אביב: כי אנחנו חושבים שנכון היה להתבסס על תקציב ששמנו ולא ללכת לעשות שום - - -

יוליה מלינובסקי: זאת אומרת כל שנה אירועי יום העצמאות עולים למדינה 8 מיליון שקל.

מושיק אביב: לא, רק המשואות.

מושיק אביב: יש לך ברשויות - - -

יוליה מלינובסקי: עזוב את זה, אמרת שרשויות - - -

סתיו שפיר: תעבירו לי, בבקשה, את המצגת.

סתיו שפיר: אתם יכולים להעביר?

מושיק אביב: כן, כן, בוודאי.

יוליה מלינובסקי: מה התקציב הרגיל בחגיגות 69?

יוליה מלינובסקי: הרגיל, בלי העברות תקציביות.

מושיק אביב: הדלקת המשואות 8 מיליון.

מושיק אביב: יש פרס ישראל, שזה סעיף נפרד, זה 1.4 מיליון, יש אזכרה ממלכתית לזכר - - -

יוליה מלינובסקי: אז כמה סך הכול רגיל?

סתיו שפיר: אז 108 מיליון, זה הסיפור עכשיו.

יוליה מלינובסקי: לא, רגע.

סתיו שפיר: ברגיל 8 מיליון.

יוליה מלינובסקי: לא, הוא אמר שיש גם את פרס ישראל, יש את - - -

מושיק אביב: יש את משרד הביטחון, יש את האירוע של בית הנשיא, אני לא יודע את כל התקציבים האלה, אני לא מכיר אותם.

סתיו שפיר: בוא ניצמד ל-100 מיליון.

מושיק אביב: כן.

מושיק אביב: תאמינו לי, דבר דבור על אופניו, חשוב שנעשה את זה סדור.

מושיק אביב: אז קודם כל כמו שאמרתי, אני אומר את זה ואתם תראו את זה במצגת, במעלה הדרך התקבלה החלטה על ידי שרת התרבות והספורט, בוועדת השרים לענייני סמלים וטקסים, שבמקום לעשות, בכל עשור עושים טקס מאוד גדול במוצאי יום העצמאות.

מושיק אביב: הטקס בשנת ה-60, העלות שלו היאב אזור ה-40 מיליון שקל, קיבלה שרת התרבות והספורט החלטה שרואה את הטקס הזה כטקס שזה בזבוז של כספי ציבור, היא מבטלת אותו ומאחדת אותו עם טקס הדלקת המשואה.

מושיק אביב: אני אומר לכם מה ההחלטה.

מושיק אביב: טקס הדלקת המשואות כל שנה הוא 8 מיליון, ומתוך התקציב של פחות או יותר כ-40 מיליון שהיה אמור להיות ביום למחרת, מוקצה הכסף לרשויות לאירועים ברחבי הארץ, ביישובי ספר, בכל הארץ ולא עושים עוד פעם שני אירועים מרכזיים גדולים בירושלים, מה שהיה כל עשור.

מושיק אביב: אתם יכולים לבדוק, פעמוני היובל וכו' וכו'.

סתיו שפיר: בסדר, אבל זה הוחלף במסיבות חוף ב-10 מיליון שקלים.

מושיק אביב: לא, אתם תראו במה זה הוחלף.

מושיק אביב: זה הוחלף בהרבה מאוד אירועים ערכיים, חשובים שהקהל הרחב הגיע, המוני בית ישראל, ולא רק ל - -

סתיו שפיר: אפשר פשוט את הפירוט של הטבלה לפני?

סתיו שפיר: זה יחסוך לנו הרבה בעיות עם המצגת.

מושיק אביב: - - ולא רק לסגל א' של מדינת ישראל.

מושיק אביב: על כן הוחלט לאחד והוסט כסף למיצג שמספר את הסיפור.

יוליה מלינובסקי: בכמה רשויות מקומיות זה היה?

יוליה מלינובסקי: באיזה רשויות מקומיות?

מושיק אביב: יש 70 שעות של חגיגה, 132 - - -

יוליה מלינובסקי: לא, תענה לי לשאלה.

יוליה מלינובסקי: אתה אמרת שזה חולק לרשויות מקומיות.

מושיק אביב: לא חולק לרשויות, זה היה באזורי רשויות מקומיות, לא נתנו לרשות מקומית כסף.

מושיק אביב: לא היה דבר כזה.

יוליה מלינובסקי: הבנתי, 113 רשויות מקומיות שהיו ב - - -

לאה פדידה: אמרת מטרופולין, איזה 113 רשויות קיבלו?

יוליה מלינובסקי: דקה, דקה, זאת אומרת במקום אירוע אחד גדול - - -

פאדיה דראושה: רשויות מקומיות השתתפו באירועים.

סתיו שפיר: הם שילמו כסף.

יוליה מלינובסקי: זאת אומרת היה מצ'ינג?

מושיק אביב: לא, התושבים של הרשויות המקומיות.

לאה פדידה: ההצגה מטעה, מה זה 113?

לאה פדידה: גם באירוע מרכזי כל הארץ השתתפה.

עופרה שרון: אם אנחנו נציג מהתחלה עד הסוף - - -

מושיק אביב: תסתכלו, ב-39 רשויות, אף רשות לא קיבלה כלום - - -

סתיו שפיר: חברים, יש סיבה - - - רגע, סליחה

מושיק אביב: כל זה בהפקות שלנו, לא מצ'ינג ולא נתנו כסף לרשויות.

סתיו שפיר: למה?

סתיו שפיר: המצעד, התצוגה ברוטשילד - - -

מושיק אביב: מצעד האור בתל אביב.

סתיו שפיר: זה היה כסף שלכם?

מושיק אביב: ברוטשילד זה כסף של המשרד למורשת, זה לא שלנו.

סתיו שפיר: מה, איזה משרד?

מושיק אביב: מצעד האור, בהפקה שלנו מלאה, עיריית תל אביב - - -

סתיו שפיר: כסף שלכם?

מושיק אביב: כסף מתוך ה-100 מיליון.

סתיו שפיר: והמיצג על הבניינים ברוטשילד, זה היה כסף שלכם או כסף של הרשות?

מושיק אביב: זה אירוע של המשרד למורשת, לא קשור אלינו.

מושיק אביב: לא קשור ל-100 מיליון.

מושיק אביב: יש עוד אירועים ש - - -

סתיו שפיר: הבנתי.

סתיו שפיר: אז יש עוד הרבה אירועי יום עצמאות.

מושיק אביב: יש עוד אירועים שהתקיימו במשרדים שונים בהקשר של ה-70.

מושיק אביב: אגב, התקיימו ויתקיימו.

סתיו שפיר: זה היה דבר מאוד יפה, אגב.

לאה פדידה: רגע, אבל עצם ההצגה שלך, אני רוצה להבין, מה זה 113 רשויות?

לאה פדידה: גם לאירוע בתל אביב יקנעמים הגיעו, מה זאת אומרת קהל מ-113 רשויות?

מושיק אביב: השאלה שלך מצוינת.

מושיק אביב: היכולת להגיע ליישוב שלא קיבל בעבר בחגיגות יום העצמאות, היכולת של התושבים, גם תושב מתל אביב יכול היה להגיע לאירוע שהיה בדימונה, זה פתוח לקהל הרחב, אבל הרעיון הוא לפזר את זה גיאוגרפית בכל הארץ ולא להתמקד, לא בירושלים ובתל אביב בלבד.

לאה פדידה: ואז אתה אומר שב-39 רשויות מקומיות היו אירועים?

מושיק אביב: או באזורים שלהם, לא בתוך ה - - -

לאה פדידה: אוקיי.

לאה פדידה: עוד לפני הכסף, איך המפתח, למה הרשות הזו ולא הרשות הזו?

מושיק אביב: שאלה טובה, אז הנה אנחנו רואים פה את הרשויות.

לאה פדידה: אבל אנחנו רק שואלים ולא מקבלים תשובות.

לאה פדידה: האם נעשה מפתח או קריטריונים איזה רשות מקבלת ואיך ולמה.

מושיק אביב: כן.

מושיק אביב: היה חשוב מספר תושבים, יש מספר קריטריונים, אני לא אכנס לכל הקריטריונים - - -

סתיו שפיר: רגע, אתה יכול להצמיד לי את זה לכסף?

סתיו שפיר: יש פה וי, אני לא רואה סכומים.

מושיק אביב: מה מתקיים איפה.

סתיו שפיר: כן, אני רוצה לראות את הסכומים.

גיא ענבר: היא שאלה על יישובים.

סתיו שפיר: בסדר, אבל השאלה שבאתם איתה לישיבה היא שאלה על איך הוצאות התקציב.

מושיק אביב: רצינו לפרוס לכם מה עשינו ב-100 מיליון, חשוב לכם לראות את זה.

סתיו שפיר: אני לא רואה מספר אחד.

עופרה שרון: כדי שנוכל לנהל את הדיון אנחנו צריכים שתנחו אותנו בקו אחד, אתם - - -

מושיק אביב: היא שואלת שאלה שבכלל מה המפתחות.

סתיו שפיר: סליחה, אז לאה שאלה שאלה לא נכונה.

לאה פדידה: מה המפתח - - -

מושיק אביב: את מנהלת פה את הדיון - - -

סתיו שפיר: רגע, חברים, שנייה, לעשות סדר.

לאה פדידה: אבל התשובה יכולה - - -

סתיו שפיר: כי אתה לקחת אותנו למצגת.

סתיו שפיר: אז בואו שנייה נניח את המצגת בצד - - -

מושיק אביב: חברת הכנסת שפיר, אני חושב ש - - -

סתיו שפיר: סליחה, אבל לא סיימתי.

סתיו שפיר: בוא נניח רגע את המצגת בצד, אנחנו נפתח מחדש את הישיבה כשהפעם מה שאני רוצה לראות זה תמונה תקציבית, במספרים ולא בוויים ולא בסימונים ולא בצבעים ולא במצגות.

מושיק אביב: כן, אבל אני חושב שתיכף את תראי - - -

סתיו שפיר: תקציב.

סתיו שפיר: אחר כך נשאל אתכם איך חילקתם את התקציב.

סתיו שפיר: תראו לי תקציב רגע, איך עבר לכל רשות, כמה כסף עבר לכל רשות, כמה כסף היה בסך הכול, נתחיל מזה ואז ברור שיש פה שאלות כי כשמביאים מצגת עם תמונות ועם זה אז זה מעורר שאלות.

מושיק אביב: לא, אני חושב שכדי להעמיק טיפה ולא להיות רק במספרים, כי אני בא מהמקום הזה, אני פקיד ציבור ואני חושב שיש רציונל, יש ערכים שבנינו, שנתיים אנחנו עובדים על הדבר הזה עם רעיון מארגן ומסדר ורצינו להראות לכם.

מושיק אביב: אין בעיה, נגיע ל - - -

סתיו שפיר: קודם כל אנחנו שמחים שעבדתם על זה שנתיים ובסוף היה שם פטור ממכרז לחברה המארגנת.

עופרה שרון: סליחה, אחת, לא היה פטור ממכרז, היה מכרז והיה זוכה במכרז והמכרז היה שקוף, גם נתנו מסמכים.

עופרה שרון: ברמה העקרונית, חשוב להגיד את זה, לא היה פה שום פטור ממכרז.

סתיו שפיר: אבל שתיים משלוש החברות לא קיבלו את המידע על השינויים במכרז.

עופרה שרון: אני לא יודעת למה את אומרת את זה, אבל - - -

סתיו שפיר: זה מה שפורסם בתקשורת, את שואלת.

עופרה שרון: זו אמירה.

עופרה שרון: אם את שואלת שאלה אז תכווני שאלה - - -

סתיו שפיר: תוסיפי סימן שאלה.

עופרה שרון: אבל ברמה העקרונית בואי נבין, אירועי שנת ה-70, שנת ה-70 עוד לא הסתיימה.

עופרה שרון: מה שאנחנו יכולים להציג כרגע זה מה שכבר נעשה.

עופרה שרון: יש עוד אירועים שמתוכננים, כל שנת ה - - -

סתיו שפיר: לא, אתם יכולים להציג את התכנון התקציבי.

עופרה שרון: בשלב הזה - - -

סתיו שפיר: בואו תלכו איתי רגע, תראו לי שנייה את התכנון התקציבי, אחר כך נשמח לראות את הרציונל ואת הערכים ואת כל הדברים האלה, ממש נשמח, אבל הדיון פה, זה ועדת שקיפות, אנחנו לא בוועדת טקסים.

עופרה שרון: אז אני אומרת, אנחנו יכולים להציג למה שכבר נעשה - - -

סתיו שפיר: אנחנו לא בוועדת טקסים והערכים של הטקס ומה שיש בתוך הטקס זה דבר אחר, אני שואלת איפה המספרים.

לאה פדידה: - - - תקציב לשנה.

סתיו שפיר: זה עדיין בלי מספרים.

סתיו שפיר: אוה, תודה, זה השקף שרציתי.

מושיק אביב: אנחנו גם לא בוועדת הכלכלה וגם לא בוועדת הכספים.

סתיו שפיר: אנחנו בוועדת שקיפות.

מושיק אביב: כן, אבל שקיפות היא שקיפות גם ברמה של התוכן, של העומק, של הערכים המובילים, של הרציונל, של ה - - -

סתיו שפיר: בסדר, כשתנהל את הוועדה אז תעשה שקיפות על תוכן.

סתיו שפיר: אני כינסתי את הוועדה כדי לדבר על התקציב.

מושיק אביב: אין בעיה, אנחנו נעשה מה שתבקשו.

מושיק אביב: אם זה רק תקציב - - -

סתיו שפיר: כנראה שאני בחורה שטחית ומה שמעניין אותי זה המספרים.

מושיק אביב: לא, אני חלילה לא אמרתי, אבל אני באתי לפה, פעם ראשונה שלי פה, דרך אגב, אני באמת שמח להיות פה, אז חשבתי לנכון, חשבנו לנכון, להראות את כל הרעיון המארגן.

מושיק אביב: אין בעיה - - -

סתיו שפיר: אני אשמח, אחר כך, הדיון של הוועדה הוא על שקיפות התקציב שעוד לא שקוף.

מושיק אביב: בסדר גמור.

מושיק אביב: מה שאתם רואים פה, אתם רואים פה את כל מה שהתקיים עד כה, את המכרזים, איזה חברות זכו, בדיוק, המכרזים שפורסמו בשלל האתרים, באתר משרד התרבות והספורט, בעיתונים, נתנו לציבור הרחב, אלה המכרזים, אלה האירועים שהיו.

מושיק אביב: אין פה את הדלקת המשואות, אני יכול להגיד לכם בדיוק - - -

סתיו שפיר: אוקיי, כלומר סך הכול 27 מיליון שקלים תקציב ביצוע בפועל.

סתיו שפיר: ויתרת ההתחייבויות?

מושיק אביב: של אירועים של 70 שנות חגיגה, מה שעד היום עשינו.

סתיו שפיר: כן, הבנתי.

סתיו שפיר: יתרת ההתחייבויות?

סתיו שפיר: זה ה-727,000?

סתיו שפיר: כלומר אנחנו באזור ה-28.3 מיליון.

מושיק אביב: נכון.

סתיו שפיר: סבבה.

מושיק אביב: רגע, ועל זה - - -

סתיו שפיר: טקס יום העצמאות?

מושיק אביב: על זה הוספנו לטקס יום העצמאות עוד 13 מיליון ו-900 מהתקציב הזה וזה מה שעד כה - - -

סתיו שפיר: אנחנו ב-43 מיליון.

מושיק אביב: נכון.

סתיו שפיר: איפה עוד 57 מיליון?

מושיק אביב: 57 מיליון מתפרשים על אירועים שיהיו.

מושיק אביב: אנחנו הבאנו מה שעשינו עד כה.

סתיו שפיר: אבל מה התכנון ל-57 מיליון שקלים?

מושיק אביב: אין לי פה את התכנון, אנחנו נביא לכם.

סתיו שפיר: סליחה, זו הייתה הישיבה.

מושיק אביב: אירועים עתידיים?

סתיו שפיר: על זה הייתה הישיבה.

גיא ענבר: לא, אירועים שטרם נחשפו לציבור.

לאה פדידה: לא הבנתי.

לאה פדידה: אתה לא חייב להגיד את שם האירוע, נו באמת.

לאה פדידה: מה, זה שב"כ?

לאה פדידה: אתה לא חייב להגיד את שם האירוע, אבל תכנון שנתי חייב להיות.

סתיו שפיר: תגידו לי מה יכול להיות מתוכנן ברמת ההפתעות?

סתיו שפיר: עוד שמלה של השרה?

סתיו שפיר: מה הדברים הכול כך סודיים שאנחנו - - -

מושיק אביב: לא, אני לא אענה לשאלות האלה ואני לא - - - שוב, אני - - -

סתיו שפיר: סליחה, אתה עושה עליי רושם של בן אדם מאוד מאוד רציני ואני שואלת ואני לא מצליחה להבין, מה שביקשתי מכם זה לבוא לישיבה עם פירוט על 100 מיליון, סליחה, זה 108 מיליון שקלים.

מושיק אביב: לא, לא ביקשתם על 100 מיליון - - -

סתיו שפיר: זה הפירוט שהתבקשתם להביא לי, כשישב פה המנכ"ל שלכם, וזה הפירוט שהתבקשתם לקראת הישיבה.

סתיו שפיר: זה נושא הישיבה, מה קורה ב-108 מיליון שקלים?

גיא ענבר: חברת הכנסת שפיר, מאחר שאני הייתי נוכח היחידי באותה ישיבה מהאנשים שלנו, גם מה שנאמר באותה ישיבה היה שאנחנו נשמח לחשוף את אותם אירועים שכבר התקיימו, מאחר שיש עוד מספר אירועים שטרם נחשפו לציבור ואנחנו לא מעוניינים כרגע עדיין לחשוף אותם לידיעת הציבור.

גיא ענבר: יש בכל זאת את ממד ההפתעה של יתר האירועים שטרם נחשפו.

יוליה מלינובסקי: אנחנו נעשה ישיבה חסויה.

גיא ענבר: ולכן אמר כאן המנכ"ל, אנחנו נשמח לחשוף בפניכם את התקציב של אותם אירועים שכבר יצאו ובמידה שתרצי בהמשך להזמין אותנו שוב, להציג את אותם אירועים, שמה שנקרא טרם נחשפו ולכאורה בעתיד ייחשפו נשמח גם להציג את זה.

גיא ענבר: יש כרגע תכנון - - -

סתיו שפיר: סליחה, נשמע לי שגם הציבור צריך אולי להפתיע באם הוא רוצה לשלם את המסים שלו או לא לשלם את המסים שלו.

סתיו שפיר: מה זה הדבר הזה, 'אנחנו רוצים להפתיע את הציבור'?

סתיו שפיר: הציבור מממן את האירועים האלה בכספי המסים שלו.

סתיו שפיר: קיבלה ממשלה החלטה שהיא חושבת שכספי המסים צריכים ללכת, ש-10 מיליון השקלים האלה, במקום ללכת לניצולי שואה, הם יילכו למסיבת חוף, 10 מיליון שקל מתוך התקציב הזה של אירועי יום העצמאות, החלטה של הממשלה, קביעת סדרי עדיפויות, אנחנו עכשיו לא דנים בעצם בסדרי עדיפויות.

סתיו שפיר: אם אנחנו רוצים דיון ערכי, אני אשמח לעשות אותו, אגב, על העניין הזה, אבל אנחנו דנים בשקיפות של הכסף הזה, החובה שלכם היא לדווח לציבור על כל שקל.

סתיו שפיר: התחייבתם בפני הוועדה, התחייבתם בפני היועמ"ש, פעם ראשונה שהיועמ"ש עונה לי אחרי 24 שעות לאיזה מכתב שאני שולחת ואומר לי שיש פירוט, איפה הפירוט?

גיא ענבר: גברתי, אני מבקש להדגיש את ההתחייבות של המנכ"ל שהייתה באותה ישיבה.

גיא ענבר: המנכ"ל הבטיח שהוא יציג לגבי אירועים שנחשפו.

יוליה מלינובסקי: סליחה, אדוני, ההתעקשות היא סתמית, כי אנחנו לא מבקשים שתחשפו לנו שמות של אירועים, אנחנו מבקשים - - -

מושיק אביב: הכול מתוכנן, לא - - -

יוליה מלינובסקי: סליחה, אני מבקשת ממך, אדוני, תהיה איתי.

יוליה מלינובסקי: אתה מנהל המטה של המנכ"ל, תהיה איתי.

יוליה מלינובסקי: אני לא מבקשת לדעת שם שיכול להפתיע, אני לא מבקשת לשמוע תוכן של ההפתעה, אני מבקשת לראות אירוע א', מתוכנן כך וכך, מה התכנון התקציבי שלו כשסך הכול בשורה התחתונה אני צריכה לראות 108 מיליון שקל, נקודה.

יוליה מלינובסקי: מה שאתה כרגע מנסה פה להסביר זה לא מחזיק מים, כי בכל גוף נורמלי יש תכנון תקציבי.

גיא ענבר: אז קודם כל את תוכלי לבוא - - -

יוליה מלינובסקי: אתה מתכנן את האירועים שלך לפי הסדר, נקודה, אחר כך אנחנו יכולים לבקש ממך - - - סליחה, תהיה איתי רגע.

יוליה מלינובסקי: אנחנו מבקשים תכנון, מה שלא התקיים, אנחנו לא מבקשים ביצוע, מה שהיה בטבלה הקודמת, שיש עודף תקציבי.

יוליה מלינובסקי: אחר כך אפשר לבקש ביצוע, אבל קודם כל צריך להיות תכנון.

יוליה מלינובסקי: ככה בנוי תקציב.

יוליה מלינובסקי: אז ההתעקשות שלך, אנחנו נוכל להגיע למספרים האלה גם בלי עזרתכם, אם אנחנו נתעקש על זה.

מושיק אביב: אז קודם כל לא הבאנו לכם תכנון, יכול להיות שהיינו צריכים להביא, לא הבאנו תכנון.

סתיו שפיר: זה מה שהתבקשתם.

מושיק אביב: התבקשנו לתת דין וחשבון על האירועים, אלה האירועים שעשינו, אלה האירועים שפרסמנו, אלה האירועים הידועים לכול, המכרזים שהיו - - -

סתיו שפיר: תגידו לי, אני לא מבינה את גורם ההפתעה פה.

סתיו שפיר: ממתי קורה מצב כזה בכלל שמדינה אומרת 'אנחנו לא יכולים לפרסם תקציב כי אנחנו רוצים להפתיע את הציבור על מה שעושים בתקציב', אני לא שמעתי דבר כזה בחיים שלי.

סתיו שפיר: מה זה להפתיע את הציבור?

יוליה מלינובסקי: את יודעת למה?

יוליה מלינובסקי: יש לי הרגשה שיש אירועים שהם יתכננו אותם על פי צורך כזה או אחר באותו הזמן, כנראה שהם לא קיימים בפועל, או שהם קיימים רק בכאילו, כי אחרת - - -

סתיו שפיר: ממתי המטרה של הממשלה היא להפתיע את הציבור?

יוליה מלינובסקי: אין הסבר אחר.

סתיו שפיר: אחת ממטרות הממשלה זה להפתיע את הציבור?

סתיו שפיר: זה קונספט חדש של שלטון?

עופרה שרון: המשרד יעביר את המסמך.

מושיק אביב: נעביר את זה בלי בעיה - - -

סתיו שפיר: אבל זה כבר מה שהתחייבתם.

יוליה מלינובסקי: בסדר, הם מתחייבים.

יוליה מלינובסקי: מתי?

לאה פדידה: מתי מסתיימת שנת ה-70?

מושיק אביב: ביום עצמאות הבא, זה מה שהוגדר, שנה.

סתיו שפיר: לא, אנחנו לא נוכל לחכות ליום העצמאות.

מושיק אביב: לא, אני לא אמרתי.

מושיק אביב: עד סוף שבוע יהיה אצלכם.

יוליה מלינובסקי: עד סוף השבוע.

מושיק אביב: חברי הכנסת, חשוב שתדעו, יש תכנון, לא להפתעות ולא למשהו - - - נעביר את זה, אתם תראו דף תכנון מסודר.

סתיו שפיר: עם כל ה-57 מיליון?

מושיק אביב: אתם תראו 108 מיליון.

סתיו שפיר: אין לכם אותו פה?

מושיק אביב: לא, באמת שלא.

סתיו שפיר: אז עם מה אתם עובדים?

מושיק אביב: אנחנו עובדים עם דף תכנון שהוא פתוח.

מושיק אביב: דרך אגב, הוא פתוח לכל חברי המנהלת, הוא נמצא, הוא חשוף, נעביר לכם אותו בלי שום בעיה.

מושיק אביב: אנחנו באנו עם מה שנעשה.

מושיק אביב: הנה, שלוש שאלות על דברים שנעשו.

סתיו שפיר: לא, נשאלו שאלות על דברים עתידיים.

סתיו שפיר: אני שאלתי את השאלות, אז אני זוכרת אותן.

סתיו שפיר: וכשכתבתם ליועמ"ש תשובה שאומרת שיש פרסום הוצאות, אז התכוונתם לחלק של ה-27 מיליון?

מושיק אביב: יש פרסום הוצאות על כל אירוע ואירוע שהיה.

סתיו שפיר: לא, על כל ה-108 מיליון.

מושיק אביב: על הכול יהיה.

מושיק אביב: אין דבר כזה, אני לא יכול להיות בתפקידי אם הדבר הזה לא פתוח לכל דורש.

יוליה מלינובסקי: אם אני מבינה נכון, עד סוף השבוע הזה אנחנו נראה טבלה כוללת, כולל מה שתוכנן ובוצע ובנוסף את האירועים שהם בתכנון ועדיין לא בוצע.

מושיק אביב: קודם כל פה אנחנו רואים את הביצוע מול התכנון.

יוליה מלינובסקי: אבל צריך להיות המשך.

מושיק אביב: המשך של כל מה שמתוכנן.

יוליה מלינובסקי: אם אתם רוצים להסתיר משהו - --

סתיו שפיר: בסדר, הם יפרסמו את הכול.

סתיו שפיר: כיסויי טלפונים על דברים ששלחה השרה רגב למתפקדי ליכוד, זה היה מתקציב ה-108 מיליון שקלים?

סתיו שפיר: אז מאיזה כסף זה היה?

גיא ענבר: ממש לא, זה גם נענה בתקשורת.

סתיו שפיר: אז מאיזה כסף זה היה?

סתיו שפיר: מקשר לבוחר?

גיא ענבר: לדעתי.

סתיו שפיר: זה לא אמור לצאת מקשר לבוחר.

לאה פדידה: לא, לדעתו הוא אומר.

מושיק אביב: זה לא מהתקציב - - - אנחנו לא יודעים להגיד.

יוליה מלינובסקי: זאת אומרת אתם אומרים שזה לא היה - - -

מושיק אביב: זה לא מהתקציב הזה.

סתיו שפיר: אוקיי, יועץ חיצוני שנשכר ברגע האחרון, מאיר סויסה, שהשרה בהתחלה הכחישה את קיומו כיועץ חיצוני ואז בדיעבד הסתבר שהוא היה מאוד מאוד מעורב בקבלת החלטות לגבי הטקס.

מושיק אביב: מי ששכר את מאיר סויסה זה המפיק של המשואות.

לאה פדידה: בנדה הפקות?

מושיק אביב: והוא שכר אותו לייעוץ לגבי דברים שקשורים לתוכן.

מושיק אביב: אין לשרה, ואני לא אומר את זה - - - אני כן מעורב בעניין הזה.

מושיק אביב: האיש מוכשר, מתאים ורלוונטי.

מושיק אביב: לא לשרה ולא למנכ"ל, אין נגיעה בעניין.

עופרה שרון: אין למשרד נגיעה בזה.

מושיק אביב: אגב, בנדה הפקות, אם על זה נעשה שנייה אחת עצירה, העסיק, זה אפרופו למשק הישראלי, בערך 480 איש רק על הפקה, בנוסף ל-1,600 משתתפי במה טה טה טה, לא אלאה אתכם.

סתיו שפיר: אחלה, אבל לא הבנתי למה השרה אמרה בהתחלה שהיא לא מכירה אותו ולא מכירה את המעורבות שלו.

מושיק אביב: היא לא מכירה את ההעסקה שלו.

סתיו שפיר: אבל היא הייתה מאוד מעורבת בטקס.

לאה פדידה: זהו, אני חשבתי שאין לכם מפיקת אירועים ושכרתם אותה כי כל נקודה ונקודה ונקודה - - -

סתיו שפיר: לא נראה אף פעם בהיסטוריה של מדינת ישראל כזאת מעורבות בטקס של השרה.

מושיק אביב: אני חייב להגיד - - - באנו להציג את עבודת המשרד.

עופרה שרון: אנחנו חד משמעית צריכים לתת תשובות על מה המשרד עשה.

עופרה שרון: מה השרה אמרה, חשבה, עשתה, עם כל הכבוד, את יודעת, אנחנו כמשרד - - -

סתיו שפיר: מה 'חשבה' 'עשתה'?

סתיו שפיר: השרה אמרה דבר אחד ואז שינתה את דעתה בדיעבד - - -

עופרה שרון: את שואלת לגבי התקשרות.

עופרה שרון: התקשרויות, אמרנו נציג.

עופרה שרון: כל מה שיש לנו פה נציג, אנחנו לא מכירים - -

לאה פדידה: אז אם הם יגישו - - -

עופרה שרון: - - לא הכירה את ההתקשרות עם בנדה, הוא לא היה עובד המשרד באותה תקופה, מעבר לזה אין לנו מה להגיד.

לאה פדידה: אפשר לתת את הקריטריונים איזה עיר נבחרה ולמה?

סתיו שפיר: אנחנו מיד נגיע לזה, רגע, יש לי שאלה שהרבה אנשים שאלו אותנו.

סתיו שפיר: לגבי חלוקת הכרטיסים לטקס המשואות.

סתיו שפיר: איך הדבר הזה מתחלק?

מושיק אביב: שאלה מצוינת.

מושיק אביב: קודם כל אני בשנה השלישית שלי במטה ההסברה.

סתיו שפיר: אתה הבן אדם שכולם מתקשרים אליו כדי להשיג כרטיסים?

מושיק אביב: אני זה שמחליף את הטלפון בתקופה, מנתק אותו.

מושיק אביב: אבל לא, עכשיו ברצינות, יש חלוקה מסורתית של כרטיסים שזה שנים רבות, לארגונים, גופים, מי נמצא, איך נמצא.

מושיק אביב: יש על זה שיח שלם, הכנסת מקבלים 600, הצבא מקבלים כך וכך, לא אלאה אתכם בפרטים, אבל יש גופים, קיבלתי את זה בירושה, זה לא המצאה שלנו, אנחנו בתהליך של בחינה, קיבלנו גם החלטה אצלנו במשרד לעצור ליד זה בשנה הבאה, לראות מה אנחנו עושים עם הדבר הזה, כי זה הפך להיות משהו שהוא על גבול הבלתי אפשרי, מה גם שאנחנו לא חברת כרטיסים, אנחנו מרכז ההסברה של מדינת ישראל.

מושיק אביב: זה נושא שאנחנו מתעסקים איתו, אבל זה משהו שהוא בערך 30 שנה - - -

סתיו שפיר: איך מגיע בן אדם מהציבור לטקס?

סתיו שפיר: איך הוא משיג כרטיסים אם לא באמצעות קומבינה כזאת או אחרת?

מושיק אביב: - - - לא הצליח להשיג.

מושיק אביב: השנה לראשונה אדם מהציבור היה יכול להשיג.

סתיו שפיר: איך?

מושיק אביב: זה פורסם במספר אמצעים, דרך חברה שנקראת בימות שנשכרה, לא הייתה התערבות שלנו, זה פורסם ואז אנשים יצרו קשר וכל הקודם זוכה.

מושיק אביב: אנשים הגיעו דרך זה לחברה.

סתיו שפיר: כמה אנשים בסך הכול מגיעים לטקס?

מושיק אביב: השנה או כל שנה?

מושיק אביב: השנה הרחבנו.

מושיק אביב: השנה עשינו חזרה מיוחדת לקהל הרחב, מה שכל שנה הוא לא יכול להגיע, בכל שנה יש חזרה גנרלית ויש את הטקס, זה 4,200 אנשים בטקס ועוד בחזרה.

מושיק אביב: השנה הרחבנו את זה ל-6,500 בכל טקס כזה ועשינו עוד חזרה מקדימה, כ-21,000 איש יכלו לחוות את ה - - -

סתיו שפיר: וסדר הישיבה בתוך האירוע המרכזי, איך הוא נקבע?

מושיק אביב: באירוע המרכזי יש את הקהל הרחב, כאלה מגופים וארגונים, שזה בטריבונות מסוימות ויש טריבונה של סגל א' ועל פי זה זה נקבע.

מושיק אביב: אנחנו, מרכז ההסברה קובע את זה.

סתיו שפיר: מרכז ההסברה קובע?

מושיק אביב: כן, את סדר הישיבה.

סתיו שפיר: כלומר אתם קבעתם שהשרה תשב ליד רעייתו של ראש הממשלה?

מושיק אביב: אני לא אכנס לכל השיקולים - -

סתיו שפיר: שחברי כנסת יישבו - - -

מושיק אביב: - - אבל אני יכול להגיד, אני עומד מאחורי כל השיקולים, בעניין הזה אני יכול להגיד ואני אפילו לא יודע אם זה ברמה הזאת, אני אשמח לשיחה פרטנית בעניין הזה, אנחנו מיקמנו את כל מי שחשבנו שנכון ואין לו שיקולי אבטחה, כי אבטחת אישים בטקס שמגיע ראש ממשלה, אבטחת האישים מאוד מעורבים בעניין, לא אכנס לעניין הזה, אבל חשבנו שנכון לשים אותם גבוה מאוד כדי לראות, דבר שנקרא וידיאו מאפינג.

מושיק אביב: מישהו מכם היה בטקס, דרך אגב?

לאה פדידה: כן, אני.

מושיק אביב: הרעיון הוא לראות את המיצג ולראות מיצג שכזה צריך לראות אותו מגובה.

מושיק אביב: מי שמעט בתוך ה - - -

לאה פדידה: אז שמתם את כולנו ממש נמוך, את כל חברי הכנסת.

יוליה מלינובסקי: שרים בכירים ישבו בצדדים ו - - -

סתיו שפיר: מה?

סתיו שפיר: לא שמעתי.

יוליה מלינובסקי: שרים בכירים, מאוד בכירים, ישבו שם איפה שהוא הצדה, זה היה שיקול דעת שלך?

לאה פדידה: כן, אותנו שמנו בצד למטה, שלא ראינו כלום.

מושיק אביב: תראו, אני לא הושבתי, אני אחראי כי אני מנהל מרכז ההסברה, מרכז ההסברה - - -

לאה פדידה: זה היה השיקול שלו, לשים את חברי הכנסת בשוליים בצד למטה שלא יראו?

סתיו שפיר: היה איזה שהוא פרסום מיוחד לחברי מרכז ליכוד לקראת הזמנת הכרטיסים האלה?

מושיק אביב: אני בטוח שלא, אבל אני עובד מדינה ולכן אני לא - - -

סתיו שפיר: לא, כי היו הרבה הערות מצד אנשים שהיו בטקס שהם ראו חברי מרכז שנמצאים באזור של השרה, כל האנשים - - -

יוליה מלינובסקי: מי קבע את סדר הצילומים של 'כאן'?

יוליה מלינובסקי: גם אתם?

יוליה מלינובסקי: איך המצלמה צריכה להסתובב?

מושיק אביב: יש בימאי.

סתיו שפיר: שואלת חברת הכנסת מלינובסקי מדוע השרה רגב צולמה כל כך הרבה פעמים בטקס.

לאה פדידה: מי קבע?

לאה פדידה: כי אם אתם קובעים לפרטי פרטים - - -

מושיק אביב: עכשיו רגע, בואו, זו ועדת שקיפות או ועדת חקירה?

מושיק אביב: אני לא לקחתי את המצלמה ולא שמתי, יש פה שיקולים של עורך, יש בימאי, יש מפיק.

מושיק אביב: אני חושב שזה אפילו רדוד לדבר על זה פה, ברמה של הצילומים והפריימים.

סתיו שפיר: זה גם מאוד רדוד בשביל שרה ללכת ולדחוף את עצמה לתוך קליפ 'הללויה' שעושים לרגל חגיגות ה-70 ובכל זאת זה קרה.

סתיו שפיר: זה רדוד, נכון, זה עיסוק מאוד מאוד רדוד, שהאמת גם מבאס לערוך עליו ישיבה, אבל כשהטקס הכול כך חשוב הזה של חגיגות - - - סליחה, של חגיגות ה-70 למדינת ישראל מנוצל פוליטית בצורה כל כך חריפה, שלא נראתה פה מעולם, אז אנחנו נאלצים לערוך על זה ישיבה.

סתיו שפיר: כשזה מנוכס על ידי צד פוליטי, כשזה הופך להיות טקס לא ממלכתי, במקום שהוא באמת יהיה החגיגה של כל אזרחי ישראל אז זה דבר שאנחנו נאלצים להתמודד איתו ולשאול עליו שאלות, גם שאלות שנשמעות אולי קטנוניות, אבל יש להן סיבה.

מושיק אביב: אני אומר לכם כמי שאמון על החגיגות, השרה לא ביקשה שיצלמו אותה.

מושיק אביב: היא באה לשם, היא מגלה מעורבות.

מושיק אביב: מי שאמר על העניין הזה, אני באמת אומר לכם, לא אמרו לי להגיד את זה - - -

לאה פדידה: כמו מפיקת אירועים, לא כמו שרה.

מושיק אביב: לא כמו מפיקה, כמו שרה, ואני אומר את זה בפירוש, ירידה לפרטים, אישורי תכניות.

מושיק אביב: אני בא לאישורי תכניות מסודרות.

מושיק אביב: אני באתי מהצבא, הייתי ראש ענף תרבות של צה"ל, באתי מהמקום הזה של אירועים בצה"ל ועברתי ל - - -

לאה פדידה: וירדת לשטח ככה?

לאה פדידה: אני הייתי מנהלת אירועים, ככה ירדתי לשטח?

מושיק אביב: וירדתי ו - - -

לאה פדידה: היו מתחתיי רכזים, מכרזים - - -

מושיק אביב: בסדר, על שיטות ניהול אפשר להתווכח.

סתיו שפיר: שאלה חברת הכנסת פדידה על חלוקה לרשויות.

מושיק אביב: אני אומר לכם שאי אפשר לנהל מערכת כזאת ואירועים כאלה, כי כשתבדקו את שנת ה-60 ואת דוח המבקר שנלמד אצלנו ותלמדו את כל מה שהיה שם תבינו שיש הפקת לקחים מאוד מאוד יסודית בין אחריות לסמכות ומה עושים עם זה, ולכן יש פה מִנהלת שלמה ויש פה שיטת עבודה, שאני חייב להגיד פה, כי זה המקום, שלא הייתה כזאת במדינת ישראל, של שלוש שכבות, האחת של חברת ניהול שנבחרה, חברת ניהול שיש לה ועדת מכרזים משלה, שמציגה את זה לוועדת המכרזים שלי, שאני עומד בראשה ואני מאשר כל דבר, ואז יש מנהלת של ועדת מכרזים נוספת, שיושב בראשה יושב ראש המנהלת ומנכ"ל המשרד, שנותן לו דין וחשבון.

סתיו שפיר: למה צריך את - - -

מושיק אביב: עכשיו למה אני מספר את כל הדבר הזה?

סתיו שפיר: לא, גם למה צריך כל כך הרבה גופים?

מושיק אביב: למה?

מושיק אביב: כי יש בקרה ויש שליטה ויש - - -

סתיו שפיר: אבל במשרד יש ועדת מכרזים.

מושיק אביב: כי מדובר ב-100 מיליון שקל ואנחנו - - -

סתיו שפיר: אבל יש במשרד ועדת מכרזים.

עופרה שרון: זה עובר את ועדת המכרזים.

סתיו שפיר: נו, למה צריך להקים עוד מנהלת?

מושיק אביב: חובה - - - מה זאת אומרת?

סתיו שפיר: לאה רצתה לשאול אותך שאלה על חלוקה ל - - -

מושיק אביב: לא, אבל רק המשפט הזה שעשינו פה מודל שבאמת לא היה כמותו, של שלושה רבדים שהרעיון הוא באמת בקרה ושליטה.

מושיק אביב: פתחתי בזה, זה סיפור של הרבה כסף, אנחנו בחרדת קודש מתייחסים לכל דבר ולכל שקל ולכל מכרז ולכל מאפיין.

מושיק אביב: וגם יש חשיבות, אנחנו מסתכלים על עסקים קטנים ולתת הזדמנות לכולם.

מושיק אביב: יש פה את היועץ המשפטי של חברת הניהול שנבחרה שעובד איתנו בצמוד, הכול מגובה, גם בעניינים הכספיים וגם המשפטיים.

סתיו שפיר: אז כמה עסקים קטנים זכו במכרזים?

מושיק אביב: רבים מאוד.

סתיו שפיר: כמה?

מושיק אביב: זה שרשור.

מושיק אביב: גם כשיש חברה שזוכה הרבה מאוד עסקים קטנים מועסקים על ידה.

מושיק אביב: הכסף חזר למשק הישראלי, גם הרווחים פה, תאמינו לי, הם לא גדולים, כי אנשים באו לפה בהתלהבות גדולה.

סתיו שפיר: אני לא יודעת, החברה המרכזית, לקחתם בפטור ממכרז.

סתיו שפיר: אני לא מצליחה להבין מה זה הדבר הזה, האמירות היפות האלה על - - -

מושיק אביב: זה לא נכון וזה - - -

סתיו שפיר: החברה המרכזית בטקס המשואות הייתה בפטור.

מושיק אביב: לא, לא נכון, זה לא קרה.

לאה פדידה: מה שנאמר, הם לא זכו במכרז, הייתה להם הארכה לשלוש שנים - - -

סתיו שפיר: אז תסביר לנו את האמת, בשביל זה אנחנו פה.

לאה פדידה: אז תסביר לי - - -

מושיק אביב: אז אני אגיד, בדקה אני נותן לכם את הדבר הזה.

לאה פדידה: שנייה, רגע.

לאה פדידה: כל מה שהיה כתוב שנאמר שבגלל - - -

עופרה שרון: אתם מבלבלים בין חברת הניהול - - -

מושיק אביב: יש חברת ניהול ויש חברת הפקה שמדליקה את המשואות.

עופרה שרון: שזכתה במכרז בטקס הדלקת המשואות.

לאה פדידה: אנחנו מדברים על - - -

עופרה שרון: אז בואו נעשה הבחנה.

מושיק אביב: אני ממש רוצה להגיד על זה משהו.

עופרה שרון: ממש חשוב שנעשה הבחנה.

עופרה שרון: יש חברת ניהול שנבחרה לנהל ולתכלל את כל מה שנקרא אירועי ה-70 וזו חברה שזכתה במכרז פומבי שהתנהל בסוף שנת 2017 ובסוף השנה גם התקשרנו איתה.

עופרה שרון: זה הליך אחד.

קריאה: מה שמה?

עופרה שרון: טרגט.

עופרה שרון: יש את מה שנקרא טקס הדלקת המשואות, שהתקיים מכרז, פשוט הוא לא התקיים השנה כי הוא - - -

לאה פדידה: לפני שלוש שנים.

מושיק אביב: לא, לא נכון, לפני שנה.

עופרה שרון: המכרז התקיים בשנת 2016 והיו לו אופציות להמשך ההתקשרות, להארכת ההתקשרות.

לאה פדידה: אבל לא בסכום הזה.

לאה פדידה: קראתי את זה, נו, את לא נותנת מידע מדויק.

עופרה שרון: נכון, אני לא אמרתי - - -

לאה פדידה: את לא נותנת מידע מדויק.

עופרה שרון: לא, אני נותנת את המידע הכי מדויק.

עופרה שרון: יש מכרז שהתקיים, מכרז פומבי, והחברה הזאת זכתה בשנת 2016 ואז עשו הארכת התקשרות.

עופרה שרון: מה שנדרש עכשיו, שעליו אתם כולכם מדברים שכל ההתקשרות נעשתה בפטור ממכרז, מדובר על הרחבת התקשרות, מה שנקרא, שלקחו את הטקס הבסיסי שהתקיים כל שנה, שזה היה המכרז והרחיבו אותו ועל ההרחבה הזאת יש פטור על הרחבת התקשרות, ועל זה, כשאתם מדברים איתי על הרחבת התקשרות, זה מדובר על טקס הדלקת המשואות שהורחב, כמו שאמרת.

סתיו שפיר: למה לשנת ה-70 של המדינה - - -

לאה פדידה: תגידי, איזה יועץ משפטי הסכים להרחיב מ-8 מיליון ל-27?

עופרה שרון: ועדת הפטור בחשב הכללי.

לאה פדידה: זה מטורף.

לאה פדידה: מ-8 מיליון ל-27 בפטור?

עופרה שרון: רק שנבין, ההרחבה הזאת נמצאת בסמכות של ועדת הפטור בחשב הכללי, היא עברה את ועדת הפטור.

יוליה מלינובסקי: זו אותה החברה שעשתה את אותו טקס ב-2016?

מושיק אביב: רגע, חברת הכנסת שפיר, את התחלת לשאול למה שנת ה-70 - - -

יוליה מלינובסקי: ב-2017?

לאה פדידה: וגם עכשיו ב-2018.

יוליה מלינובסקי: ולכמה שנים היה המכרז שלה?

יוליה מלינובסקי: לשלוש?

עופרה שרון: לשנה פלוס - - -

לאה פדידה: שנה עם אפשרות לשלוש.

סתיו שפיר: נכון, אבל ידעתם שמגיעה שנת ה-70 וידעתם שהעלויות יהיו יותר גבוהות.

מושיק אביב: יפה מאוד, ידענו ששנת ה-70, אבל יש החלטת ממשלה - - - לא, לא ידענו.

מושיק אביב: הנה אני אומר, לא ידענו, נערכנו לטקס הדלקת המשואות כמו שהוא היום.

סתיו שפיר: סליחה, לפני רגע אמרת לי שבכל עשור יש תקציב שהוא מוגדר לחגיגות.

מושיק אביב: חברת הכנסת, סליחה, אני רוצה להבהיר, יש טקס הדלקת המשואות שהוא רגיל בערב יום העצמאות, כך היה אמור להיות גם השנה והתקבלה החלטה, ותבדקו את זה בהחלטות הממשלה, שלמחרת, במוצאי יום העצמאות, לא בערב יום העצמאות, יש אירוע מאוד גדול, שעלותו הייתה אמורה לעלות באזור ה-40, אפשר לראות את זה במכרז שלנו, בין 40 ל-80 מיליון שקל.

מושיק אביב: קיבלה החלטה שרת התרבות והספורט - - -

סתיו שפיר: לאירוע אחד 40 מיליון?

מושיק אביב: אירוע אחד, כי זה אירוע מאוד גדול ומגיעים אליו מחוץ לארץ, זה ככה היה בשנת ה-60.

עופרה שרון: היה תכנון, זה גם השתקף במכרז באותה תקופה שיצאנו למכרז.

סתיו שפיר: אני לא יודעת, זה שהיה פעם משהו, זה לא אומר לי שום דבר.

סתיו שפיר: 40 מיליון שקל לאירוע?

מושיק אביב: נכון, וזה לא קרה.

מושיק אביב: במעלה הדרך, לאור הדבר הזה, ביטלה שרת התרבות והספורט את האירוע הגדול והחליטה לאחד את האירועים בטקס הדלקת המשואות.

מושיק אביב: ואז, כשיש כבר מכרז, יש מימוש אופציה של 8 מיליון, אי אפשר להביא עוד חברת הפקה שתעשה את האירוע הזה.

מושיק אביב: אי אפשר.

מושיק אביב: מי שעשה פעם הפקה בחייו לא יכול - - -

סתיו שפיר: אתם מבינים שלעשות פטור במכרז - - -

לאה פדידה: ב-20 מיליון - - -

מושיק אביב: אז לא עשית אותה טוב, כי אם לא - - -

לאה פדידה: מה?

לאה פדידה: תחזור בך מיד.

מושיק אביב: לא, בסדר גודל כזה צריך להביא שני מהנדסים שונים ושתי תפיסות עולם של בנייה.

מושיק אביב: זה בנייה, זה עולם - - -

לאה פדידה: אתה צודק.

סתיו שפיר: זה לא קשור, פטור ממכרז - - -

מושיק אביב: זה לא פטור ממכרז, יש מכרז.

לאה פדידה: פטור מהארכה.

סתיו שפיר: זה פטור ממכרז לאותה שנה.

סתיו שפיר: אתם מייצרים מצב שבשנה שאמורה להיות תחרות - -

לאה פדידה: זה חמור בסכום כזה לעשות פטור להארכת מכרז.

סתיו שפיר: - - שוב לפתוח את זה לתחרות, שיוכלו להגיע עוד עסקים, שיוכלו עוד חברות להשתתף ולהתחרות ביניהם, מנעתם את האפשרות הזאת בסכום שהוא פי שלושה מהסכום הרגיל של הטקס.

עופרה שרון: רגע, בוא נחדד.

עופרה שרון: יכול להיות שאני לא מבינה אותך או שיש בעיה ברמת הדקויות.

עופרה שרון: המכרז הזה, באופן עקרוני, מימשו את האופציה שלו לעוד שנה, כמו שאמר מושיק פה, אף אחד - - -

סתיו שפיר: רק שהם נפלו במקרה על השנה שבה העלויות הן פי שלושה.

עופרה שרון: לא, לא היה מתוכנן שילוש עלויות.

מושיק אביב: לא ידענו.

מושיק אביב: חבר'ה, תבדקו את זה - - -

סתיו שפיר: כל שנה בטקס יש עלויות יותר גבוהות, ידעתם שזו שנה עגולה.

מושיק אביב: לא כל שנה, בשנה עגולה לא אמור להיות - - -

סתיו שפיר: מה הסיפור?

סתיו שפיר: אתם לפני רגע הסברתם לי את זה.

מושיק אביב: הטקס היה אמור להיות יותר צנוע אפילו והתקציבים עוברים ליום למחרת.

עופרה שרון: כל שנה עגולה יש שני אירועים.

סתיו שפיר: הטקס של שנת ה-70 היה אמור להיות יותר צנוע?

מושיק אביב: הדלקת המשואות היה אמור להיות טקס רגיל לחלוטין ולמחרת - - -

עופרה שרון: גם בשנים קודמות בעשור יש טקס יום העצמאות רגיל.

סתיו שפיר: רגע, שנייה, היה אמור להיות אירוע רגיל?

סתיו שפיר: אז מה היה כל הטררם שראש הממשלה צריך לבוא לנאום - - -

מושיק אביב: זה מה שאני מספר.

מושיק אביב: בוטל הטקס שלמחרת, שבו היה אמור להיות נשיא, ראש ממשלה ובעלי התפקידים ואז אמרנו - - -

עופרה שרון: בכל עשור התקיימו שני טקסים.

סתיו שפיר: התקיים טקס בבית הנשיא.

עופרה שרון: התקיים טקס הדלקת המשואות וטקס נוסף עם מיצג.

מושיק אביב: בוטל הטקס הזה.

מושיק אביב: אני אומר לכם כאזרח, בכובע של אזרח, במקום להוציא 48 מיליון מינימום עלה 22 מיליון.

עופרה שרון: במקום שני טקסים עשו טקס אחד בפחות כסף ממה שעושים כל שנה בשנה עגולה.

סתיו שפיר: זה לא משנה, זה לא משנה את המצב עם החברה שזכתה לעשות את זה ברצף בלי תחרות.

מושיק אביב: היא זכתה במכרז - - -

סתיו שפיר: לפני, לא על שנת ה-70.

מושיק אביב: היא זכתה על שנת ה-70 - - -

סתיו שפיר: ואגב, זאת לא אשמתה, זו אשמתכם.

סתיו שפיר: אתם לא פתחתם את זה למכרז לעוד חברות להשתתף.

עופרה שרון: בשנת ה-70 היה אמור להתקיים טקס רגיל בתקציב הרגיל.

יוליה מלינובסקי: אוקיי, יש לנו כותרת, בתקציב הרגיל.

עופרה שרון: יפה.

עופרה שרון: ויצאנו למכרז בתכנון לעשות את האירוע הגדול כמו שהיה מתוכנן.

עופרה שרון: הוא יצא במכרז לחברת הניהול - -

לאה פדידה: לקחה את השנה האחרונה אחרונה וההארכה זה פי שלושה.

עופרה שרון: - - ששם היה צריך להיות מתוכנן כל האירועים.

יוליה מלינובסקי: פתאום החליטו ש - - -

סתיו שפיר: אני רק רוצה להוסיף עוד בקשה, התקציב של שנת ה-60, תעבירו לי אותו בצורה מפורטת.

מושיק אביב: אין לנו אותו, אנחנו לא יודעים להתחקות אחריו.

סתיו שפיר: למה?

סתיו שפיר: לפני עשר שנים כולה, כבר היה מחשב.

מושיק אביב: אנחנו לא יודעים במדויק.

סתיו שפיר: צריך להיות לכם אותו.

מושיק אביב: אתם מוזמנים למצוא אותו.

סתיו שפיר: אנחנו לא מצאנו אותו.

מושיק אביב: אנחנו מחפשים.

מושיק אביב: עד דקה לפני זה לא ידעו ש - - - מרכז הסברה לא היה במשרד התרבות והספורט.

סתיו שפיר: אין תיעוד של מה שקרה לפני עשר שנים?

עופרה שרון: זה לא היה במשרד התרבות והספורט מרכז הסברה.

סתיו שפיר: אבל אין תיעוד?

סתיו שפיר: אתם חלק מהממשלה, אתם לא גוף חיצוני.

יוליה מלינובסקי: אצל חשב ואוצר, באוצר יש הכול.

סתיו שפיר: אין פירוט של תקציב מלפני?

עופרה שרון: אז את רוצה שאני אפנה לאוצר?

עופרה שרון: אני לא יודעת - - -

סתיו שפיר: ב-2008?

סתיו שפיר: אפשר לחשוב כמה, על איזה עידן עתיק אנחנו מדברים.

מושיק אביב: העובדים שלי שהיו שם, לא הייתה - - -

סתיו שפיר: סטארט אפ ניישן.

יוליה מלינובסקי: לא, אתה מגזים - - -

מושיק אביב: טקס הדלקת המשואות היה אמור להיות טקס רגיל לחלוטין כמו כל שנה - - -

סתיו שפיר: אבל אתה לא יודע מה היה לפני עשר שנים, אז מה זה - - -

מושיק אביב: לא, כמו כל שנה אני אומר.

יוליה מלינובסקי: כמו כל שנה, אז 8 מיליון שקל הוא היה צריך לעלות.

מושיק אביב: נכון.

סתיו שפיר: חברת הכנסת פדידה עדיין לא קיבלה תשובה לגבי החלוקה לרשויות.

יוליה מלינובסקי: בקיצור היה פה - - -

לאה פדידה: מה היו הקריטריונים?

לאה פדידה: למה נגיד אופקים ולא יקנעם?

לאה פדידה: למה ירושלים ולא מטולה?

לאה פדידה: יש קריטריונים, גודל?

יוליה מלינובסקי: לא, אבל אתם גם אמרתם 39 רשויות השתתפות, 113 מעורבים, מה זאת אומרת מעורבים?

לאה פדידה: באו לראות.

סתיו שפיר: תנו להם רגע להסביר.

ודים נמירובסקי: ברשות

ודים נמירובסקי: כם אני אתייחס לזה בקצרה.

ודים נמירובסקי: אנחנו מדברים פה על באמת 113 רשויות מעורבות, בכל אירוע, הפרדנו אותו באופן נפרד, כולל הסתכלות קדימה ועל המפה שלנו עמדו כמה קריטריונים וכמה אלמנטים.

ודים נמירובסקי: האחד, להנגיש את האירועים שלנו לאוכלוסייה בפריפריה, לא לקבע ולקבץ את הכול במרכז, ולהנגיש את האירועים למקומות שלא חווים את האירועים האלה בדרך כלל מתקציבי המדינה.

ודים נמירובסקי: בנוסף בחנו וניסינו לוודא לפחות שלא תהיה חזרה - - -

יוליה מלינובסקי: הוד השרון זה פריפריה?

ודים נמירובסקי: סליחה, אפשר בבקשה?

ודים נמירובסקי: אני עד פה לדיון מהצד, אי אפשר כל משפט שאומרים לתת עקיצה, זה לא דיון.

ודים נמירובסקי: ברשותכם.

סתיו שפיר: בבקשה, אתה צודק.

ודים נמירובסקי: ניסינו לא לחזור על אותו מקום.

ודים נמירובסקי: אני מגיע מהפריפריה, גם לי באופן אישי זה היה חשוב, אני ישבתי באותן ועדות שדנו בנושא הזה, רצינו להנגיש את זה לכולם לפי כמות אוכלוסייה, לפי סוג האירוע.

ודים נמירובסקי: אי אפשר להביא מסיבות חוף למקום שאין בו חוף, כמו שאי אפשר להביא הרקדות למקום שלא רוקדים בו.

סתיו שפיר: ב-10 מיליון שקלים אפשר גם לבנות חוף קטן.

ודים נמירובסקי: אי אפשר, רצינו.

ודים נמירובסקי: בחנו את כל האפשרויות, בחנו כל דרך שאפשר לפתור את זה, לתת, להנגיש כמה שיותר רחב ועשינו את זה, אני חושב שבהצלחה מדהימה, גם מההד הציבורי שאנחנו זוכים - - -

לאה פדידה: אני מצטערת, אבל אתה לא נותן לי תשובה.

ודים נמירובסקי: למה?

לאה פדידה: ככה, אני מאוד בעד שזה יהיה בנצרת עלית וב - - -

ודים נמירובסקי: נצרת עלית, אני גדלתי בעפולה וזה היה שם.

לאה פדידה: רגע, רגע.

לאה פדידה: על המטרופולין הזה יש כמעט עשר ערים שיש להם אותו מצב סוציואקונומי וזה, אני רוצה לדעת לפני שאני נותנת אגורה, ואני לא אומרת שזה לא מוצדק, מה הייתה מפת הקריטריונים, גודל, מצב סוציואקונומי.

לאה פדידה: אין דבר כזה להגיד לי 'רצינו לפרוץ', אז אפשר באותה מידה לעשות את זה במגדל העמק ולא שם, צריך קריטריונים.

ודים נמירובסקי: אני מסכים איתך.

ודים נמירובסקי: בכל אירוע יש קריטריונים שונים.

ודים נמירובסקי: למשל עכשיו, אני אתן דוגמה דווקא אירוע שהוא יוצא עכשיו, שזה חודש הקריאה.

ודים נמירובסקי: אני ישבתי באופן אישי, קראתי דוחות של למ"ס, את כל הסטטיסטיקות, איפה קוראים יותר, איפה קוראים פחות, איזה אוכלוסיות קוראות יותר, איך האוכלוסייה הערבית משתלבת בתוך הקריאה, איך האוכלוסייה החרדית - - -

לאה פדידה: הרי הכול - - - מי שרקד ריקודי עם - - -

ודים נמירובסקי: אני מבין, כשנוח מדברים על כל המכלול וכשלא, מפרידים.

לאה פדידה: לא, תענה לי.

לאה פדידה: על ה-39 רשויות, מה הקריטריונים?

ודים נמירובסקי: אני עונה לך.

ודים נמירובסקי: אנחנו לוקחים את ה-100 מיליון שקלים ולא מסתכלים בראייה צרה על עיר אחת ספציפית לאירוע אחד ספציפי.

ודים נמירובסקי: צריך להנגיש - - -

לאה פדידה: אתה לא נותן תשובות, הכול מסביב.

ודים נמירובסקי: אני מחזיר תשובה, בדיוק - - -

סתיו שפיר: בוא נעשה את זה - - -

לאה פדידה: מה המפתח לחלוקה של הרשויות האלה?

סתיו שפיר: קודם כל מה שאנחנו רוצים להצמיד זאת בקשה אליכם, בבקשה תעבירו אלינו את זה היום, מה העלויות ומה ההוצאה בכל רשות מקומית כזאת שקיבלה.

סתיו שפיר: זו אחת השאלות שתעזור להבין - - -

ודים נמירובסקי: בכל מה?

ודים נמירובסקי: לא, רשות לא קיבלה.

מושיק אביב: רשות לא קיבלה שקל.

עופרה שרון: הפרויקט פשוט התבצע ברשות במימון מה-100 מיליון וזה נמצא בטבלה הקיימת.

מושיק אביב: אין דבר כזה.

מושיק אביב: שלא נתבלבל, אנחנו ביצענו את הפרויקט.

סתיו שפיר: אז לזה התכוונתי.

סתיו שפיר: מה הייתה העלות - - -

מושיק אביב: לא, כי שאלו אם - - - קיבלה כסף.

עופרה שרון: זה נמצא כבר עכשיו, גם במצגת וגם במסמך - - -

סתיו שפיר: לא, אין לי טבלה על רשויות.

יוליה מלינובסקי: ולא הוצאתם קול קורא לרשויות להשתתף ב - - -

סתיו שפיר: כמה עלה - - - סליחה, רגע, רגע, רגע, גם אני לא יכולה ככה לשאול שאלות.

עופרה שרון: - - - רוצה לדעת איזה רשויות השתתפו באיזה פרויקט?

סתיו שפיר: שנייה.

סתיו שפיר: שנייה.

סתיו שפיר: מה שאני שואלת, בצמוד לזה כתבתם, קרית שמונה השתתפה ב'הללויה', כמה עלה הפרויקט שבוצע בקרית שמונה, כמה עלה בקרית ביאליק.

עופרה שרון: זה מה שאני מסבירה, הפרויקט הוא לא פר רשות, הפרויקט כולו, כשאת הלכת למכרז, אפשר להביא פה דוגמה, יש פה אפילו דוגמה, מכרז, המכרז פונה לכל הפרויקט, אומרים לו 11 אתרים, 20 אתרים, 12 אתרים, שלושה אתרים, אתר, בסדר?

עופרה שרון: עכשיו, ברגע שהוא נותן לך את התקציב הוא נותן לך תקציב על האתרים, הוא לא מסתכל כמה עולה בקרית שמונה, עכו וזה - - -

יוליה מלינובסקי: וואו, זאת אומרת עיר אחת תקבל 99% - - -

ודים נמירובסקי: אבל עיר לא מקבלת כסף, חזרנו על זה.

עופרה שרון: אין דבר כזה, כולם מקבלים את הפרויקט, לא מקבלים כסף.

עופרה שרון: העירייה לא מקבלת כסף - - -

סתיו שפיר: היא מקבלת שווה כסף, העירייה - - -

עופרה שרון: אותה פעילות מתבצעת למשל - - -

סתיו שפיר: סליחה רגע.

סתיו שפיר: הבנתי מה שאת אומרת.

סתיו שפיר: העירייה מקבלת שווה כסף - - -

ודים נמירובסקי: לא העירייה, התושבים, חשוב להבחין.

סתיו שפיר: זה גם כסף של העירייה.

ודים נמירובסקי: לא.

יוליה מלינובסקי: התושב נהנה.

יוליה מלינובסקי: אני אשאל שאלה, דקה - - -

סתיו שפיר: גם תושב נהנה משירותי בריאות.

סתיו שפיר: אני רוצה להבין רגע - - - אני שואלת שאלה פשוטה, את כתבת פה בטבלה קרית שמונה, כתבת קרית שמונה כי זה מגיע לתושבי קרית שמונה, אני שואלת כמה כסף.

סתיו שפיר: זה מה שביקשתי.

לאה פדידה: עלה, בקרית שמונה - - - אתם עושים מסביב, לא נותנים על שום דבר תשובה ברורה.

עופרה שרון: לא, תקשיבי, כשאת מסתכלת על פרויקט את גם יודעת, יש את הדברים שנמצאים למעלה.

עופרה שרון: אפשר להראות את הדוח, דרך אגב, להביא דוח על התקציב, מה המסמך שאושר בתקציב ובוצע, אין בעיה להביא את זה.

סתיו שפיר: למה לא הבאתם אותו?

עופרה שרון: הנה, לדעתי - - -

סתיו שפיר: על זה הדיון בישיבה.

סתיו שפיר: בבקשה.

עופרה שרון: אני לא בעיה להביא על מה שבוצע.

סתיו שפיר: על מה שאושר.

עופרה שרון: מה שעוד לא בוצע - - -

סתיו שפיר: לא, סליחה, שנחדד, שלא יהיה לכם פה בלבול עם העניין הזה - - -

לאה פדידה: בסדר, הדגש הוא מה הרשות קיבלה, כמה עלה האירוע.

עופרה שרון: כמה עלה האירוע, שוב, אני - - -

סתיו שפיר: מה שאושר ומה שבוצע.

סתיו שפיר: לא רק מה שבוצע.

סתיו שפיר: מה שאושר להם פלוס מה שבוצע.

יוליה מלינובסקי: ומה שיהיה.

עופרה שרון: מה שאושר בוועדת המכרזים בפרויקט.

עופרה שרון: מה בוצע בפועל זה בסדר, ואת עכשיו רוצה שנרד לרזולוציה כמה זה עלה בכל רשות, אז אני מסבירה שכמה שזה עלה בכל רשות אנחנו לא יודעים להגיד לך כרגע, מה שאפשר להגיד, ואת גם צריכה להבין את זה, שכשאת מדברת על תקציב יש מה שנקרא מפיק, יש הקמות, שכל הקמה היא רלוונטית למקום הספציפי - - -

מושיק אביב: אפשר לקחת את הסכומים פר יישובים, לא עשינו את זה מול יישוב.

עופרה שרון: אז אפשר להסתכל על זה בהקמות.

עופרה שרון: אין התפלגות שאומרת ההקמה בעכו עלתה 20 וההקמה בזה עלתה 30.

סתיו שפיר: מה שעשיתם.

יוליה מלינובסקי: מי יזם - - -

מושיק אביב: אפשר לחלק ליישובים - - -

יוליה מלינובסקי: משרד ממשלתי לא יכול לעבוד בצורה כזאת.

יוליה מלינובסקי: תקשיבו, לאה באה מהשלטון המקומי, אני באתי מהשלטון המקומי, אנחנו יודעות בדיוק איך זה עובד.

יוליה מלינובסקי: זה לא עובד ככה, סליחה.

יוליה מלינובסקי: יש תמיד פר 1,000 תושבים מוקצה סכום איקס - - -

מושיק אביב: מי מקצה ל - - -

יוליה מלינובסקי: לא, דקה.

יוליה מלינובסקי: זה בדיוק מה שלאה אומרת, מה היה המפתח.

יוליה מלינובסקי: כי יכול להיות שקרית שמונה קיבלה מוצר, כמו כסף, זה מוצר בעצם.

לאה פדידה: 'הללויה' הוא קיבל.

יוליה מלינובסקי: 'הללויה' בשווי של 20 שקל, תל אביב קיבלה בשווי של 200 שקל, צריך להיות הסבר למה, כי זה תמיד הולך לפי איזה שהוא מפתח.

יוליה מלינובסקי: זה לא סתם כי בא לי, כי צריכה להיות איזה שהיא טבלה שאומרת פר תושב, לפי מצב סוציואקונומי, לפי אשכול ואז עושים טבלה ומגיעים לסכום ש'הללויה' בקרית שמונה תהיה איקס שעות בעלות איקס כסף ובתל אביב, בגלל הגודל זה יהיה - - - זה לא יהיה סתם ככה כי בא לי.

ודים נמירובסקי: זה ברור.

יוליה מלינובסקי: אז אנחנו שואלים שאלה פשוטה, מי בחר את ה - - - מי אחראי על בחירת הרשויות האלה.

לאה פדידה: הייתה ועדה?

יוליה מלינובסקי: היה קול קורא?

יוליה מלינובסקי: פניתם לרשויות ואמרתם 'יש לנו עשרה אירועים, במה אתם רוצים להשתתף?', קול קורא, פנייה, משהו.

יוליה מלינובסקי: זה לא ככה סתם בא לי שיהיה בקרית שמונה או בתל אביב, צריך שיהיה הסבר.

לאה פדידה: אי אפשר להסתפק בתשובה הזו, פריפריה.

לאה פדידה: פריפריה זה לא סיכת קישוט בנאום או בתשובה, באמת שלא.

לאה פדידה: היא לא סיכת קישוט.

לאה פדידה: לכן צריך להיות מי הוועדה ומה הקריטריונים ומה המפתח שעיר זו או אחרת נבחרה.

יוליה מלינובסקי: נכון.

לאה פדידה: זה דבר אחד.

לאה פדידה: לגבי מה שאת אומרת זה נכון, נגיד ש'הללויה' קנית את הפרויקט, ל-20 פרויקטים עולה מיליון, אני סתם אומרת מספר, עדיין את יכולה לתת לי את האומדן, כמה זה לרשות, קיבלו 15 רשויות - - -

מושיק אביב: אין בעיה.

לאה פדידה: לכן במקום להסתובב סביב סביב לתת תשובה.

עופרה שרון: אין לנו בעיה לתת תשובה לתקציבים ש - - -

לאה פדידה: אז, בבקשה, מי הייתה הוועדה שקבעה אילו ערים ומה המפתח של הערים.

סתיו שפיר: זה מה שביקשנו.

סתיו שפיר: מעולה, אז כמו שאתם יודעים לשים את הרשויות פה ברשימה, ככה - - -

מושיק אביב: אין שום בעיה לקחת את עלות הפרויקטים, לחלק ליישובים.

מושיק אביב: אין בעיה.

סתיו שפיר: סתם מסקרנות, כמה יישובים חרדים או קבוצות או שכונות חרדיות או ערביות השתתפו באירועים?

סתיו שפיר: כמה שכונות או יישובים חרדים, ערבים, בדואים השתתפו באירועים?

סתיו שפיר: איפה השקיע המשרד כסף כדי - - -

ודים נמירובסקי: אני יכול להגיד שבאוכלוסיות החרדיות היה קושי מסוים באירועים האלה, כי קודם כל מסיבות חוף לא רלוונטי בכלל, גם הרקדות היו רלוונטיות, במקומות מסוימים היו הפרדות.

ודים נמירובסקי: אוכלוסייה ערבית היו לא מעט, הקפדנו שזה יהיה, כולל מנכ"ל החברה שלנו שנסע לשם לוודא פיזית שזה קורה.

ודים נמירובסקי: עם האוכלוסייה הערבית אנחנו דואגים שזה יונגש לכולם.

יוליה מלינובסקי: היה עוספיה.

ודים נמירובסקי: נכון.

ודים נמירובסקי: עכשיו השאלה פה, צריך לזכור, אנחנו באירועי 70 למדינת ישראל, יש גם נכונות של הציבור להשתתף, ואלה גם השיקולים שלנו, כמו גם שיקולים נוספים שקשורים, נקרא לזה לתשתיות, ונשים את זה על השולחן, משטרה.

ודים נמירובסקי: יש דברים שאי אפשר לעשות בכל מקום משיקולי ביטחון, בטיחות, אבטחה וכוח אדם, שזה נושא מאוד קשה בתקופת חגיגות העצמאות, שיש עשרות ומאות אירועים במקביל.

יוליה מלינובסקי: אמרת המגזר הערבי, אני מצטערת, אולי אני לא מבינה בזה, אני רואה רק עוספיה.

סתיו שפיר: זה דרוזי.

סתיו שפיר: זה לא ערבי.

ודים נמירובסקי: נכון, עוספיה זה דרוזים, אני מסכים, היו שם שירים בשפה הערבית, הייתה התאמה של ההרקדות.

סתיו שפיר: אין פה מגזר ערבי.

מושיק אביב: היו פניות, אני חושב שזה לא לכאן.

יוליה מלינובסקי: אבל זה לא מופיע - - -

סתיו שפיר: אין ביישובים האלה מגזר ערבי.

ודים נמירובסקי: שנייה אחת, אתם לא נותנים להשלים.

ודים נמירובסקי: אתם מדברים פעם על ה-100 מיליון, פעם מחלקים את זה.

ודים נמירובסקי: יש עכשיו למשל את חודש הקריאה - - -

לאה פדידה: איזה חגיגת עצמאות הם יחגגו עכשיו?

ודים נמירובסקי: זה מה שאני אומר, אירועים שאנחנו עושים אותם לכבוד 70 השנה ואפשר להנגיש לאוכלוסייה הערבית עושים אותם.

מושיק אביב: אנחנו מדברים פה על 70 שעות ביום העצמאות ויש רגישות.

ודים נמירובסקי: זה ב-70 שעות, אנחנו איתך.

סתיו שפיר: זה רק של ה-70 שעות?

ודים נמירובסקי: זה של ה-70 שעות, כי עוד לא עברנו את הדברים הבאים.

סתיו שפיר: זה לא כולל בכלל את הדברים של עוד 59 מיליון?

מושיק אביב: לא, זה מה היה.

סתיו שפיר: ב-57 מיליון, סליחה, שעוד לא פרסמתם, זה גם כספים לרשויות, בין היתר?

סתיו שפיר: רשויות או לתושבים של רשויות, כמו שאתם מגדירים את זה?

מושיק אביב: בחודש הקריאה, אני רוצה לתת דוגמה, אנחנו עושים סלונים פתוחים, מגיעים לבתים ועושים פעילות בבתים, מגיע סופר לבית.

מושיק אביב: אנחנו משתדלים לפזר את זה.

מושיק אביב: יירשם שבלוד היה סופר, אבל זה משפחת הרצל מלוד ש - - -

סתיו שפיר: לא, לא על זה שאלתי.

סתיו שפיר: שאלתי - - -

ודים נמירובסקי: יש לנו מפת מחוזות, כפי שהגדירה - - -

לאה פדידה: בלי קול קורא ובלי קריטריונים?

ודים נמירובסקי: לא, יש מפת - - -

עופרה שרון: שנייה, אני אחדד.

עופרה שרון: יש מפת מחוזות, כל מדינת ישראל חולקה לשישה מחוזות, כל מקום קיבל בדיוק את החלק היחסי השווה, שווה, בכל מחוז זה יתפרס, כמובן יש פנייה ולפי דרישה.

לאה פדידה: פנייה למי?

מושיק אביב: יצאנו בפנייה לציבור הרחב.

עופרה שרון: יש פנייה לציבור הרחב, כשההיקפים שנעשים בכל מחוז מחולק באופן שוויוני בכל מדינת ישראל.

לאה פדידה: אני עכשיו אכנס לאתר, אני אראה אם אני אקבל תשובה ואיך.

ודים נמירובסקי: תמהרי, כי יש הרשמה מטורפת.

מושיק אביב: יש לזה ביקוש שיא.

מושיק אביב: אנשים רוצים שאנשי תרבות יגיעו אליהם הביתה.

יוליה מלינובסקי: זו רשימה חלקית?

יוליה מלינובסקי: הרשימה ש - - -

ודים נמירובסקי: זו רשימה מלאה של כל מה שהתקיים עד היום.

מושיק אביב: זו רשימה מלאה של 70 השעות ביום העצמאות.

עופרה שרון: 70 השעות שהתקיימו, האירועים שבוצעו.

יוליה מלינובסקי: אני שוב פעם אומרת, זו רשימה של רשויות שבהן בוצעו אירועים עד עכשיו.

סתיו שפיר: כן.

יוליה מלינובסקי: אבל יש כנראה עוד רשויות אחרות שהן לא נמצאות פה ברשימה - - -

סתיו שפיר: מאירועים אחרים.

יוליה מלינובסקי: אז אפשר גם להראות את זה לפי תכנון?

סתיו שפיר: ברור, הם חייבים להעביר לנו.

מושיק אביב: כן, עכשיו יצאנו עם קול קורא על הסיפור הזה של מכניסים הביתה - - -

לאה פדידה: עכשיו הם ירצו להפתיע את העיר.

עופרה שרון: לא, אמרתי לכם - - -

מושיק אביב: אם את פרטנית אומרת שתעשי בסלון שלך, ראש העיר צריך להיות מעורב בזה?

עופרה שרון: יש מכרז, כתוב במכרז איך עושים את זה, אפשר להיכנס ל - - -

סתיו שפיר: אז שוב, אני לא מבינה מה ההפתעה בזה.

מושיק אביב: אני חייב להגיד לך משהו, אחד הדברים שעשינו, הלכנו אל מול הציבור, לא רק אל מול הזה, כדי לא לעשות עכשיו חלוקת כספים לרשויות ודברים כאלה.

מושיק אביב: אז זה גם לא טוב, על זה יש ביקורת.

סתיו שפיר: לא, לא, לא.

לאה פדידה: לא אמרתי שזה לא טוב, רק איפה המפתח?

מושיק אביב: תקשיבו, זה בסדר גם הביקורת, הכי פשוט היה להגיד, יש לך איזה אירוע, בוא נחלק את הכסף - - -

סתיו שפיר: רגע, יש פה משהו לא מובן.

סתיו שפיר: אני אגיד לך למה חברותיי ואני כל כך מופתעות.

סתיו שפיר: לפני חצי שעה אמרתם לנו 'מה, לא יכולנו להביא את הפירוט של עוד 57 מיליון שקלים כי זאת הפתעה', ועכשיו אנחנו מבינים שיש שם עוד כספים לרשויות ועוד כספים לזה, שכבר יצאו מכרזים - - -

מושיק אביב: אין לרשויות, אין דבר כזה.

סתיו שפיר: לא משנה, יש פה תכניות שאני לא מבינה מה ההפתעה בהם, אבל את לא רוצים ל - - - אז אנחנו מופתעות.

סתיו שפיר: אז הנה, עשיתם הפתעה.

מושיק אביב: יש עכשיו, ביוני - - -

עופרה שרון: - - - בוא נדבר על זה שאנחנו ניתן את התכנית, אין לנו בעיה לתת את התכנית, אבל אנחנו חושבים שאולי לא נקרא לאירוע באירוע, נקרא לו אירוע ככה, מתוקצב ככה, יהיה ככה.

עופרה שרון: מה שאפשר אנחנו ניתן - - -

סתיו שפיר: אם אין בעיה לתת את התכנית למה למען השם כשנקבעת ישיבה כזאת, שכל המטרה שלה זה, והתבקשתם, תסבירו מה קורה ב-100 מיליון שקלים, עכשיו מסתבר שזה 108 שקלים, ואתם מגיעים לישיבה הזאת בלי להביא את הפירוט?

סתיו שפיר: אני לא מצליחה להבין.

גיא ענבר: חברת הכנסת שפיר, אני מזכיר שוב את אותה פגישה קודמת, היא הייתה עם המנכ"ל, שגם אז המנכ"ל אמר את זה ועל כן אנחנו באנו - - -

סתיו שפיר: ואני אמרתי לו מה אני מצפה שתפרסמו, גם אז הוא אמר 'אנחנו רוצים להפתיע' והוא נתן כדוגמה איזה, אני לא זוכרת מה זה היה, חתימה אלקטרונית על מגילת העצמאות.

סתיו שפיר: אחלה פרויקט, מה הסיפור בלהפתיע?

סתיו שפיר: לא רק שאני חותמת, הלוואי שכל שרי הממשלה יחתמו על מגילת העצמאות.

לאה פדידה: לא, ש - - - וגם יעשה חתימה על ה - - -

סתיו שפיר: ויסכימו איתה.

סתיו שפיר: אתם ידעתם בדיוק מה הציפייה, אני אמרתי והבהרתי שמה שאנחנו מצפים לראות זה תכנון תקציבי על כל הסכום.

סתיו שפיר: זה מה שנאמר אז בישיבה וזאת מטרת הישיבה הזאת.

מושיק אביב: אנחנו עשינו ישיבת היערכות, באנו בצורה יסודית ולא לזה נערכנו.

יוליה מלינובסקי: אני רוצה לחדד שאלה.

יוליה מלינובסקי: אותן רשויות מקומיות שמשתתפות כרגע בפרויקטים למיניהם, מי בחר בהן?

יוליה מלינובסקי: כי אתם אמרתם לי שלא היה קול קורא לרשויות, באיזה קריטריונים הם נבחרו ומי בחר מהם, שזה יהיה קרית שמונה ולא קרית מוצקין.

יוליה מלינובסקי: כאילו מה היה השיקול?

יוליה מלינובסקי: ישבה ועדה, יש פרוטוקול של ועדה שיושבת ומחליטה שזה יהיה קרית שמונה ולא קרית מוצקין?

ודים נמירובסקי: רק חשוב, אני אחדד שוב, אני יודע שזה כבר ברור, לא מדובר במתן כספים לרשויות ולא קובעים - - -

סתיו שפיר: בסדר, אבל אמרתם את זה.

ודים נמירובסקי: לא, אבל זה חשוב.

יוליה מלינובסקי: אני שאלתי שאלה מאוד פשוטה.

ודים נמירובסקי: זה חשוב כי בואו נחדד את זה, כשאנחנו קובעים - - -

סתיו שפיר: אני אחדד לך מה זה אומר.

סתיו שפיר: נראה לי שהם לא מבינים את העניין הזה.

ודים נמירובסקי: אנחנו מבינים את זה מצוין.

סתיו שפיר: תשמע רגע, אנחנו מדברים מנקודת המבט של הציבור.

סתיו שפיר: בסוף, אם אתה נותן, נניח, זה לא קרה, נניח שהיום הייתה נבחרת רשות מסוימת שבה משרד התרבות יממן הופעה של אייל גולן, כמה הוא גובה היום?

יוליה מלינובסקי: 200,000 שקל על 45 דקות.

סתיו שפיר: ב-200,000 שקל, אוקיי?

ודים נמירובסקי: אגב, אנחנו במרכזים שלנו מגבילים את הסכומים.

ודים נמירובסקי: שזה לזכותנו.

סתיו שפיר: נניח שאתם הייתם גורמים לעירייה, אני לא אנקוב בשם של רשות, אבל רשות מסוימת הייתה מקבלת את המתנה הזאת מהמשרד, על אף שהיא לא מקבלת כסף לרשות היא מקבלת פה שווה כסף כי בסוף זה אירוע של הרשות לתושבי הרשות, ואם זה בשכונה מסוימת אז לתושבי שכונה מסוימת, ככה זה, ולכן אנחנו מתייחסות לתקציבים שכן עוברים לרשויות.

סתיו שפיר: זה לא עובר בדיוק לקופת הרשות, זה מנוהל חיצונית, זה כסף לרשות.

יוליה מלינובסקי: כי בזה העירייה חוסכת בזה שהיא לא מפעילה את האירועים בכספי - - -

מושיק אביב: לא נכון וחשוב להגיד עיקרון מרכזי - - -

יוליה מלינובסקי: אני שאלתי שאלה, מי בחר את הרשויות האלה?

יוליה מלינובסקי: אם זו הייתה ועדה, מי היו חברי הוועדה ועל פי איזה קריטריונים?

מושיק אביב: אבל למה את צועקת?

יוליה מלינובסקי: אני חוזרת על השאלה הזאת פעם רביעית לפחות וזה מאוד ברור.

יוליה מלינובסקי: מי הייתה הוועדה?

יוליה מלינובסקי: מה היו הקריטריונים?

יוליה מלינובסקי: מי חברי הוועדה?

סתיו שפיר: בסדר, השאלה הובנה.

מושיק אביב: סליחה, אני לא רוצה שיצעקו, בטח שלא עליי.

יוליה מלינובסקי: לא, אני לא צועקת עליך.

מושיק אביב: לא, את צועקת וזה לא מקובל.

מושיק אביב: אנחנו לא בשוק.

מושיק אביב: אני פה ביראת כבוד.

מושיק אביב: עכשיו, דבר נוסף ואני רוצה להגיד את זה, בדיוק לדבר הזה לא רצינו להיכנס לעניין, של איפה אנחנו נותנים ומה אנחנו עושים.

מושיק אביב: את הבחירה - - -

סתיו שפיר: אתם חייבים בדין וחשבון על הדברים האלה.

מושיק אביב: לא, לא על העניין הרשותי.

מושיק אביב: מה שאנחנו עשינו פה, אנחנו ישבנו במנהלת, הייתה הצעה של חברת הניהול, היא באה עם תכנית מוצעת, אנחנו עשינו על זה דיונים, הסתכלנו על זה לא אל מול רשות ואיזה רשות.

מושיק אביב: אגב, אם היינו מסתכלים על בקשות של הרשות - - -

סתיו שפיר: אמרת שהגישו קולות - - - לא הגישו קולות קוראים?

סתיו שפיר: לא היה פה הליך שבו הן מגישות ומבקשות?

יוליה מלינובסקי: לא, זה מה שהוא אומר.

סתיו שפיר: החלטה של המִנהלת?

מושיק אביב: כן.

סתיו שפיר: לפי מה?

מושיק אביב: מתוקף היכולת שלה להפעיל - - -

סתיו שפיר: יש פרוטוקולים של העניין הזה?

מושיק אביב: הכול מגובה.

סתיו שפיר: בבקשה תעבירו לנו היום את הפרוטוקולים האלה, של כל ההחלטה הזאת.

יוליה מלינובסקי: זאת אומרת זאת הייתה המלצה של חברה?

סתיו שפיר: הבנו.

סתיו שפיר: עוד דבר נוסף היה פה שאני רוצה לשאול אתכם לפני שאנחנו מסיימים, על הסיפור של הלוגו.

עופרה שרון: רגע, אני רק רוצה להגיד משהו לגבי האמנים, את נתת אותו כדוגמה, אבל זו דווקא אנקדוטה חשובה.

עופרה שרון: אחת, כל נושא האמנים בכל הנושא הזה, בכל אירועי ה-70, בכלל משרד התרבות מגביל את הסכום שאנחנו מוכנים לשלם לאמנים בכל האירועים של משרד התרבות.

עופרה שרון: גם בנושא של אירועי ה-70 אנחנו הגבלנו ואין אמן שקיבל יותר מ-80,000.

יוליה מלינובסקי: הם הלכו לקרית אתא וקיבלו 200,000 שקל על ה - - -

ודים נמירובסקי: אבל זה לא - - -

יוליה מלינובסקי: זה לא אתם.

עופרה שרון: אבל לנו כן היה חשוב בהיבט הזה - - -

סתיו שפיר: מי קיבל 80,000 שקל?

עופרה שרון: לא, היא דיברה על זה שקיבלו יותר.

עופרה שרון: אני אומרת, אם הרשות עשתה פעילות של הרשות - - -

סתיו שפיר: מי קיבלו 80,000 שקל על הופעה במשרד התרבות?

מושיק אביב: זו תקרת ה - - -

עופרה שרון: לא, התקרה במכרז של הספק שזוכה.

סתיו שפיר: שאלתי, מי קיבלו 80,000 שקל?

עופרה שרון: מי קיבלו?

עופרה שרון: אני לא יודעת להגיד לך.

עופרה שרון: אפשר לבדוק את זה ב - - -

יוליה מלינובסקי: מישהו קיבל.

מושיק אביב: לא, יש תקרה.

מושיק אביב: קבענו.

עופרה שרון: זו תקרת גג.

מושיק אביב: זו תקרת גג של - - -

סתיו שפיר: אני שואלת שאלה רצינית, למה לא לקבוע - - - יש פה כמה דברים שאני לא מצליחה להבין אותם פעם אחר פעם אחר פעם.

סתיו שפיר: אלה אירועי חגיגות העצמאות של מדינת ישראל, למה לא לקבוע שהאמנים שמופיעים, דווקא לתת הזדמנות לאמנים אולי פחות מוכרים, אולי יותר קטנים, אלה שבשבילם להרוויח על ערב את ה-6,000, 7,000, 8,000 שקל וככה לעודד - - -

מושיק אביב: ועשינו את זה, תאמיני לי.

סתיו שפיר: סליחה, תנו לי לסיים.

סתיו שפיר: דיברנו על ערכים, עכשיו אנחנו עושים את הדיון הערכי, בסדר?

סתיו שפיר: לתת הזדמנות באמצעות של תמריצי תקציב כדי שהרשויות ירצו לקחת אמנים יותר חדשים לתוך הדבר הזה?

סתיו שפיר: דבר אחד.

סתיו שפיר: דבר שני, שבחלוקת הכיסאות באירוע מחלקים את הכיסאות כך שכל אוכלוסייה במדינת ישראל - - - אתם מקשיבים?

סתיו שפיר: רציתם דיון ערכי, לא?

סתיו שפיר: אפשר לפי חלוקה דמוגרפית, לפי צרכים, לאוכלוסייה של אנשים עם מוגבלויות, לאוכלוסייה של אנשים, לחרדים, לערבים, כך לחלק את זה שכל הכרטיסים יחולקו לפי באמת שיקוף של מה זה אזרחי ישראל, מה זה מדינת ישראל, ולא לפי כל מיני קומבינות לפי הטקס.

סתיו שפיר: ולמה לא לעשות כשבוחרים את הלוגו, אז כמו שבהתחלה הצעתם לכולם להתחרות וזה ובסוף אותה חברת טרגט מרקט עשתה את הלוגו ולא אף עסק קטן או מעצב צעיר או מה שזה לא יהיה.

סתיו שפיר: עם כל הערכים הגדולים, ובאמת קיבלתם תקציב מדהים, באמת יום עצמאות, זה הזמן להשתמש בזה, זה הזמן לעודד עסקים קטנים, זה הזמן לעודד אמנים צעירים, זה הזמן לראות את הדברים הכי יפים שיש בחברה הישראלית וואלה, בסוף מה אנחנו רואים?

סתיו שפיר: שאותה חברה מקבלת את המכרז שנה אחרי שנה, שאנחנו לא מבינים איזה רשויות קיבלו את זה, שהמקסימום ששמתם זה 80,000 לאמן, ואללה, זה לא בדיוק אמנים קטנים.

מושיק אביב: אני רוצה להגיד לך שבכל האירועים שולבו אמנים צעירים.

מושיק אביב: יש לנו רשימה.

מושיק אביב: אגב, אני יכול להביא לך את כל הרשימה של האמנים, אמנים צעירים, אמנים חדשים.

מושיק אביב: אני יכול להגיד לכם, אני הייתי ראש ענף תרבות, כל בוגרי הלהקות הצבאיות, כאלה שהם לא מפורסמים, אחד בדור מפורסם, מופיעים באירועים.

מושיק אביב: אמנים ותיקים, עשינו אירוע שרק אמנים ותיקים, נתנו הזדמנות לאמנים ותיקים, לא נתנו להם שום במה, היו גם צעירים וגם ותיקים, אירועים משולבים, אנונימי לחלוטין עם האמנים הוותיקים, שנשמע אותם ושנשמע איזה סיפור כואב להם ושאנחנו נגיד 'איך לא חשבנו עליהם?' היו בתוך הרשימות.

מושיק אביב: אתם יכולים לקבל רשימות של אמנים, אין לי בעיה, בשמחה אני אראה.

מושיק אביב: וגם לגבי הכרטיסים.

מושיק אביב: הגיעו מהפריפריה ועשינו הקצאה לבעלי מוגבלויות.

מושיק אביב: מאות אנשים בעלי מוגבלות השתתפו בטקס הדלקת המשואות בשנה הראשונה, לעמותות, ל - - -

קריאה: גם ב'רוקדים ישראל' השתתפו?

מושיק אביב: בכל האירועים שלנו.

מושיק אביב: אם כבר דיברתם, היו ריקודי עם בכיסאות גלגלים.

סתיו שפיר: ובסופו של דבר את הלוגו נבחרה לעשות חברת טרגט, שזכתה במכרז הזה, ולא אף מעצב חדש, צעיר, קטן, כמו ש - - -

ודים נמירובסקי: אגב, עשה את זה מעצב צעיר שעלה לארץ, קוראים לו אורן דורונוב.

מושיק אביב: מעצב צעיר, שהוא עובד בטרגט.

מושיק אביב: נכון שראינו את זה דרכו.

מושיק אביב: קיבלנו עשרות עיצובים שלא היו מתאימים ומאוד אהבנו את זה.

מושיק אביב: הייתה הצבעה מסודרת של חברי המנהלת ובחרנו.

מושיק אביב: לא קיבלו על זה כסף, דרך אגב.

מושיק אביב: זה בהתנדבות.

מושיק אביב: המעצב של טרגט עשה את זה בהתנדבות, את זה חייבים להגיד.

סתיו שפיר: אבל טרגט קיבלה.

מושיק אביב: היא לא קיבלה שקל.

ודים נמירובסקי: לא, זה המעצב באופן אישי, הוא ויתר על זכויות מוסריות.

עופרה שרון: גם על זה, דרך אגב, יש פרוטוקולים - - -

יוליה מלינובסקי: אני רוצה, דקה עכשיו ברצינות, בלי שום קשר לשר כזה או אחר.

יוליה מלינובסקי: כל החגיגות של יום העצמאות, זה הפך להיות בזבזנות בלתי רגילה.

יוליה מלינובסקי: אני מצטערת, גם אצלכם, אני מאמינה שאם אנחנו נצלול שם לעומק יש מה לקצץ או לעשות אחרת וגם ברשויות המקומיות.

יוליה מלינובסקי: לכבוד כל מה שקורה ברשויות המקומיות, רק לדוגמה, גברתי יושבת הראש, בקרית אתא השנה, קרית אתא זה רשות שמקבלת מענק איזון אגב, השנה הוא בנה במה שרק האמנים שם עלו מיליון שקל, עומר אדם 200,000 שקל, מי עוד שם היה?

יוליה מלינובסקי: סטטיק ובן אל.

יוליה מלינובסקי: בקיצור רק הבמה של אמנים, בלי הוצאות נלוות, זה מיליון שקל, שאנחנו נבין פחות או יותר - - -

מושיק אביב: יש בחירות וככה הם בוחרים ל - - -

יוליה מלינובסקי: בדיוק, שנת בחירות וכו' וכו'.

יוליה מלינובסקי: למה אני בעצם?

יוליה מלינובסקי: לכבוד כל מה שקורה בשלטון המקומי, אני פניתי לשר דרעי וביקשתי ממנו לקבוע כללים ברורים איך צריכים להתנהל אירועי יום העצמאות ברשויות המקומיות.

יוליה מלינובסקי: בדיוק כפי שאת אמרת, צעירים, ותיקים, נכים, לשלב את האמנים והוא נענה לבקשתי והוא הקים עכשיו ועדה במשרד הפנים שהיא אמורה להסדיר, סוף סוף, 70 שנה אחרי, את כל הסיפור של ההתנהלות של השלטון המקומי בנושא יום העצמאות.

יוליה מלינובסקי: זה בדיוק מה שאני ממליצה לכם לעשות, קחו שם חלק, תנהלו את הנושא הזה, שבשנה ה-80 אנחנו לא נשב עם אותן שאלות.

יוליה מלינובסקי: אפילו תשתתפו בוועדה שדרעי הקים, כי מן הסתם יש את החיכוך בין כל הרשויות.

סתיו שפיר: תודה.

סתיו שפיר: התנועה לאיכות השלטון, תומר.

תומר נאור: תודה רבה, אני אנסה לקצר.

תומר נאור: זו פעם ראשונה שאני בוועדה שלך, סתיו.

סתיו שפיר: מה זה הדבר הזה?

תומר נאור: ראית מה זה?

תומר נאור: אני בבית משפט בדרך כלל, לא רחוק מפה.

תומר נאור: במישור הרוחבי אני רק רוצה לומר לאנשי משרד התרבות והספורט, יש בעיה מאוד חמורה בכל הנושא של חופש המידע במשרד שלכם.

תומר נאור: הבוקר הגשנו עתירה לבית המשפט לעניינים מנהליים על כל הנושא של הפרוטוקולים וההחלטות שקשורות ללוגו ולאירועי ה-70, כי לא עניתם לנו כרגיל, אחרי ארבעה וחצי חודשים.

תומר נאור: אגב, עתירה רביעית שאני מגיש מאז חודש יוני האחרון נגד המשרד ותמיד זה אותו סיפור, מגיעים לבית המשפט, מבזבזים את זמנו של בית המשפט, של הפרקליטות, שלנו, אחר כך גם יש הוצאות מהקופה הציבורית.

תומר נאור: חוץ ממשרד ראש הממשלה, ששם יש בעיות אחרות, באמת זה המשרד שהכי קשה לעבוד איתו בנושאים שקשורים לחופש המידע, ומן הראוי שהוועדה, סתיו, תיתן על זה דגש.

סתיו שפיר: התקיים על זה דיון.

תומר נאור: אז סליחה, לא הייתי בו.

תומר נאור: דבר שני, אני רק רוצה - - -

מושיק אביב: על הלוגו הלכת לבית משפט?

תומר נאור: הלכתי על רשימה של 13 פרטי מידע שביקשנו שאגב לא נוגעים, אני לא נכנס פה, אין לי עניין פה של שיקולי מדיניות, אני התנועה לחופש השלטון, אני רק רוצה לדעת איך הדברים נעשו מאחורי הקלעים.

תומר נאור: אנחנו קוראים פה כבר קרוב לחצי שנה כתבות שמדברות על מינהל לא תקין בכל הליך קבלת ההחלטות.

יוליה מלינובסקי: יכול להיות שהם משקרים.

תומר נאור: אגב, אני גם לא מאשים, אבל אני כן אומר שרשות שמקבלת החלטות, צריך להיות איזה שהוא שובל של ניירת.

תומר נאור: צריכים להיות פרוטוקולים, צריכות להיות רשימות קריטריונים, צריכות להיות החלטות אם הן קיימות, ואם החברה האזרחית מבקשת אותם על פי חוק חופש המידע אז זה מאוד פשוט להעביר אותם.

מושיק אביב: דרך אגב, זה לא - - - הכול ממוסמך.

תומר נאור: אנחנו מגיעים פה לוועדה שעושה עבודה מאוד חשובה ומבקשת דברים שמגיעים בסופו של דבר בהסברים בעל פה ובמצגת, אבל הדברים אמורים להיות עוד בבסיס במסמכים מאוד מסודרים שאפשר להעביר גם לוועדה ואפשר וצריך להעביר לציבור, על פי חוק חופש המידע.

סתיו שפיר: יש אותם?

עופרה שרון: יש.

סתיו שפיר: אז תעבירו לנו אותם, בבקשה.

עופרה שרון: רשמנו כבר שאנחנו - - -

סתיו שפיר: משהו נוסף?

יוליה מלינובסקי: מתי הדיון הבא, גברתי?

יוליה מלינובסקי: אני כל כך רוצה לשמוע את התשובות, זה אפילו מסקרן.

תומר נאור: נעדכן מה קורה עם העתירה.

סתיו שפיר: אני רוצה - - -

מושיק אביב: אפשר משהו מסכם?

מושיק אביב: משפט אחד.

מושיק אביב: קודם כל אני אומר לכם שיש פה עבודה שהיא עם הרבה מאוד ביקורת והסערות התקשורתיות שנלוות, היא נעשית מעליהן.

מושיק אביב: אני רוצה להגיד משפט של תיאודור רוזוולט, לא המבקר הוא שחשוב, לא האיש המצביע על כישלונו של החזק או המהיר, כיצד אפשר היה לעשות את הדברים טובים יותר, התהילה שמורה לאיש שבזירה.

מושיק אביב: אני בטוח שכל אחד מכם, כל אחת מכן, שתינתן לה הזדמנות לעמוד בראש אירוע כזה, או בעזרת ה' באירועים כאלה ובפרויקטים שכאלה, ההחלטות יכולות להתקבל אחרת.

מושיק אביב: אני אומר לכם שכל הסוללה שיושבת פה, ואנחנו על זה, אני אמרתי שנתיים, אני לא אומר את זה סתם, עושים את זה באמת ובתמים מתוך אמונה שזה הדבר הנכון.

מושיק אביב: יכול להיות שבדרך יש טעויות, אבל עושים את זה באהבה גדולה.

יוליה מלינובסקי: טעויות זה משהו אחד.

סתיו שפיר: תני לו לסיים.

עופרה שרון: הכול עם פרוטוקולים, מסודר.

מושיק אביב: באמת הכול מסודר, אנחנו יכולים להציף אתכם בדברים, אנחנו - - -

עופרה שרון: אנחנו נתנו את ה - - -

סתיו שפיר: נועה, רצית להעיר.

נועה שליט: אני רוצה להגיד משהו.

נועה שליט: אני נועה מהתנועה לחופש המידע.

נועה שליט: בהמשך לדברים שנאמרו ובהמשך לדברים שלכם, שאתה אומר שאפשר לייתר את האמירה הזאת ואת אומרת שכל המסמכים נמצאים - - -

סתיו שפיר: תכין עוד ציטוט.

נועה שליט: אנחנו התנועה לחופש המידע גם - - - על חגיגות ה-70, אתם דיברתם קודם כאן על מכרזים שיש ושהגבלתם את הסכום, אני ביקשתי לראות את המכרזים האלה - - -

מושיק אביב: הכול באתר, אין דבר כזה שאין מכרזים.

מושיק אביב: אני לא יכול לחיות עם תפקידי אם המכרז שלי לא באתר.

נועה שליט: המכרזים שלכם הם ספקים לחגיגות ה-70 של מדינת ישראל.

מושיק אביב: אין מכרז שהוא לא באתר, חבר'ה.

מושיק אביב: אין דבר כזה.

נועה שליט: רשימת הספקים שלכם, כל הדברים שאנחנו ביקשנו, ביום חמישי אני דיברתי עם הדר, שדרך אגב יש כאן איזה שהיא התנהלות לקויה כי הדר היא הממונה על חופש המידע, אבל היא מיקור חוץ, אז היא לא הממונה על חופש המידע.

סתיו שפיר: מה?

נועה שליט: משהו שאתם צריכים גם להעביר - - -

סתיו שפיר: מה זאת אומרת מיקור חוץ?

נועה שליט: הדר הממונה על חופש המידע - - -

סתיו שפיר: היא פה?

נועה שליט: היא מנסה לעשות את עבודתה, היא - - -

יוליה מלינובסקי: היא ממונה על חופש המידע במשרד התרבות והספורט?

גיא ענבר: כן, היא כפופה ל - - -

נועה שליט: באתר של היחידה הממשלתית לחופש המידע הממונה על חופש המידע הוא מנכ"ל המשרד, אני לא מצליחה להבין מי הממונה על חופש המידע במשרד שלכם.

נועה שליט: באתר של היחידה - - -

גיא ענבר: היא כפופה בנושא הזה למנכ"ל משרד התרבות והספורט.

יוליה מלינובסקי: מה זה מיקור חוץ?

סתיו שפיר: מה זה בנושא הזה?

גיא ענבר: בנושא חופש המידע.

גיא ענבר: דיברנו על זה גם בישיבה הקודמת.

סתיו שפיר: אז מה הבעיה?

נועה שליט: הממונה על חופש המידע היא מיקור חוץ.

גיא ענבר: היא יושבת בלשכת מנכ"ל והיא כפופה למנכ"ל.

גיא ענבר: דיברנו על זה גם בפגישה הקודמת.

יוליה מלינובסקי: היא לא עובדת של המשרד?

סתיו שפיר: היא עובדת, באיזה חברה?

הדר נתיב: אני עובדת, אני - - -

סתיו שפיר: את יכולה להצטרף לשולחן.

יוליה מלינובסקי: את עובדת משרד?

הדר נתיב: כן, אני עובדת במשרד, אבל אני לא עובדת מדינה, זה ההבדל.

סתיו שפיר: מה זאת אומרת?

הדר נתיב: אני עובדת דרך חברה מסוימת שמעסיקה אותי.

סתיו שפיר: באיזו חברה?

יוליה מלינובסקי: ממי את מקבלת משכורת?

סתיו שפיר: רגע, ברוגע.

סתיו שפיר: באיזו חברה?

הדר נתיב: עמל.

הדר נתיב: עבדתי עם הרבה חברות ממשלתיות וגם חברות - - -

סתיו שפיר: את עובדת של עמל ולא של משרד התרבות?

הדר נתיב: כן.

סתיו שפיר: איזה מין דבר זה?

יוליה מלינובסקי: אבל איך היא יכולה להיות ממונה על חופש המידע?

יוליה מלינובסקי: לדעתי אם אנחנו נצלול לתוך חוק חופש המידע זה כתוב שם במפורש, זה עובד המשרד, מנכ"ל ממונה, עובד המשרד.

סתיו שפיר: את עבדת לפני כן במשרד?

הדר נתיב: לא.

סתיו שפיר: הגעת למשרד כחברה חיצונית?

גיא ענבר: היא הגיעה ל - - - דוברות, גם בעקבות ההמלצה של משרד המשפטים להפריד בין הדוברות לבין ה - - -

סתיו שפיר: זה יותר מהמלצה.

סתיו שפיר: זה נוהל של משרד המשפטים.

גיא ענבר: נוהל - - -

סתיו שפיר: זה ממש לא אשמתך, הדר.

נועה הירש: סעיף 3 לחוק אומר שראש רשות ציבורית ימנה מקרב עובדי הרשות ממונה על העמדת מידע לרשות הציבור, לטיפול בבקשות למידע, לקבלת מידע ועל יישום הוראות חוק.

יוליה מלינובסקי: לא, אבל, חבר'ה, היא לא יכולה - - -

סתיו שפיר: רגע, תנו להם.

יוליה מלינובסקי: לא, אבל זה משהו - - -

סתיו שפיר: סליחה, תני להם להשיב.

גיא ענבר: הממונה הוא המנכ"ל.

סתיו שפיר: הממונה על חופש המידע הוא המנכ"ל של המשרד?

גיא ענבר: כן.

סתיו שפיר: אז מה תפקידה של הדר?

גיא ענבר: היא לא הממונה.

גיא ענבר: קודם כל היא לא הממונה, היא עובדת בלשכת המנכ"ל, המנכ"ל הוא הממונה, היא זאת שמרכזת את הפניות.

גיא ענבר: הממונה הוא המנכ"ל.

סתיו שפיר: מי שנותן את האישורים?

יוליה מלינובסקי: המנכ"ל יכול?

יוליה מלינובסקי: תקראי לי את נוסח החוק.

סתיו שפיר: עובד מעובדי הרשות.

סתיו שפיר: זה אומר שאין ממונה על חופש המידע.

גיא ענבר: למה?

סתיו שפיר: כי המנכ"ל הוא לא ממונה על חופש מידע.

סתיו שפיר: למנכ"ל יש תפקידים אחרים.

תומר נאור: אני רואה את זה ברשויות מקומיות קטנות - - -

מושיק אביב: לא, אם המנכ"ל החליט שהוא - - - כמסייעת.

סתיו שפיר: לא, לא, זה לא הסיפור.

סתיו שפיר: ממונה חופש מידע, וזה לא קשור אלייך, זה לא טענה כלפייך, הממונה על חופש מידע אמור להיות אדם - - - כמה בקשות מידע אתם מקבלים, הדר?

הדר נתיב: בממוצע?

סתיו שפיר: בשנה.

הדר נתיב: אני לא עובדת פה שנה, אני יכולה להגיד שאחרי שנת ה-70 קיבלנו מסה מטורפת.

סתיו שפיר: מה, עשרות, מאות?

הדר נתיב: לא מאות, עשרות.

סתיו שפיר: עשרות פניות.

סתיו שפיר: עשרות פניות זה הרי לא עבודה של מנכ"ל, זה עבודה שלה, היא הממונה בפועל.

הדר נתיב: שוב, חשוב לציין, שום מסמך לא עובר אישור שלי.

הדר נתיב: אני מתכללת הכול, אני אוספת את החומרים, אני לא זאת שקובעת את הטון הסופי, מן הסתם, הם עוברים, אני כלי עזר - - -

סתיו שפיר: הם משנים לך דברים בתשובות שאת כותבת?

הדר נתיב: רק בייעוץ המשפטי.

הדר נתיב: יש דברים שצריך להשחיר, אני לא משפטנית.

הדר נתיב: יש דברים של פרטיות מסוימת או דברים כאלה, אני לא משפטנית, אני מתכללת, אוספת את כל החומרים לפי הגורמים המקצועיים במשרד, מכינה הסבר בליווי הייעוץ המשפטי שלנו ומגישה לו.

סתיו שפיר: יש תגובות או תשובות לפניות חופש מידע שאת כותבת?

סתיו שפיר: את לא מוציאה אף אחת מהן בעצמך?

הדר נתיב: אני זו שמפיצה, אבל אני צריכה אישור - - -

סתיו שפיר: אני שואלת אותה, לא אתכם.

יוליה מלינובסקי: וגם מה זה שהיא ממונה על חופש המידע - - -

סתיו שפיר: רגע, גם את מפריעה לי.

סתיו שפיר: הדר, אני שואלת שאלה מאוד מאוד פשוטה.

סתיו שפיר: יש תשובות שאת כותבת ואז הן עוברות שינויי ניסוחים, מורידים פרטים, משנים פרטים?

הדר נתיב: היחידה שעושה את זה זו היועצת המשפטית בגלל שאין לי רקע משפטי ויש דברים של השחרות שצריך.

סתיו שפיר: איזה דברים צריך להשחיר?

הדר נתיב: סתם אני אתן לך דוגמה, היה מאמן מסוים שמופיעים ממש הפרטים הךאישיים שלו.

סתיו שפיר: לא, אבל אני לא מדברת על פרטים אישיים.

הדר נתיב: אז זה מה שאני מדברת, זו הרמה שאני מדברת, צנעת הפרט או לצורך העניין כשעובדים עם לפ"מ, אז זה פוגע ב - - -

ודים נמירובסקי: סודות מסחריים.

סתיו שפיר: מה הגדרת התפקיד שלך?

קריאה: שאלת אותה על השחרות - - -

סתיו שפיר: סליחה, אני מדברת איתה, לא איתכם.

סתיו שפיר: מה הגדרת התפקיד שלך?

הדר נתיב: אני מידענית, זו הגדרה של - - - אני מתכללת את נושא חופש המידע.

הדר נתיב: שום דבר, חשוב לציין - - -

סתיו שפיר: בתגובה שלכם לתנועה לחופש המידע ממשרד התרבות והספורט, את כתובה כממונה חוק חופש מידע משרד התרבות והספורט.

הדר נתיב: אני רק אסביר את ה - - - ברשותך.

הדר נתיב: הקודמת שהייתה בתפקיד שלי, היא גם הייתה אותו דבר, היא באה מהחברה שאני עבדתי והיא הייתה רשומה.

הדר נתיב: באופן אוטומטי העבירו אותי ואז הם עלו על העניין הזה של עובדת חיצונית.

סתיו שפיר: מי זה הם עלו?

הדר נתיב: לא התנועה לחופש המידע, משרד המשפטים.

הדר נתיב: ואז הם אמרו לנו וזה עבר להיות תחת המנכ"ל.

סתיו שפיר: כלומר את לא עובדת גם תחת - - - זה מה-15 באפריל, זה מלפני חודש בסך הכול.

הדר נתיב: כן.

סתיו שפיר: לפני חודש לא ידעתם שאת לא אמורה להיות - - -

הדר נתיב: לא, ידענו, לא עודכן.

סתיו שפיר: מה זאת אומרת לא עודכן?

הדר נתיב: המסמך הזה ספציפית, המסמכים האחרונים לא עודכנו.

סתיו שפיר: המשכתם לכתוב טייטל שהוא לא נכון במכתב רשמי?

יוליה מלינובסקי: את יודעת שזה לא תפקידך ואת ממשיכה להשתמש בתפקיד הזה?

סתיו שפיר: לא נראה לי שזה היא.

יוליה מלינובסקי: לא את, מישהו מהמשרד מרשה לך לעשות דבר כזה?

יוליה מלינובסקי: מנכ"ל, ייעוץ משפטי?

יוליה מלינובסקי: זאת אומרת המסמך הזה עם תוקף כרגע.

הדר נתיב: תראי, זה שבסופו של דבר רשום השם שלי, נכון, בסדר, אבל מי שאחראי בעיניים האחרונות, זה עובר שרשור גם מבחינה מקצועית אצלנו, זאת אומרת אם רוצים בפן המקצועי פונים לגורמים המקצועיים, פונים לייעוץ המשפטי - - -

סתיו שפיר: הדר, אני אסביר לך מה העניין וגם לאנשי המשרד.

סתיו שפיר: הסיבה שממונה על חופש מידע צריך להיות עובד המשרד ולא חברה שנשכרת על ידי המשרד והיא חייבת שירות למשרד והיא בעצם משרתת את המנכ"ל או את הדוברות, ממונה על חופש מידע חייב להיות בן אדם עצמאי, הוא עובד מול היחידה הממשלתית לחופש המידע במשרד המשפטים.

סתיו שפיר: זאת המטרה של חוק חופש המידע וזאת הסיבה שיצאו נהלים נוספים בשנים האחרונות שהמטרה שלהם היא להגדיר את תפקיד הממונה, לא להכפיף אותו לדוברות ולא כלום.

סתיו שפיר: ברגע שזו חברה חיצונית שרוצה לזכות במכרז או - - - זה במכרז בכלל היה?

סתיו שפיר: יועצת משפטית?

סתיו שפיר: מכרז, פטור, מה זה היה?

הדר נתיב: כן, אני עברתי מכרז מלא.

סתיו שפיר: חברה שנשכרת במכרז והיא לא עובדת מדינה והיא בעצם, למעשה היא לא משרתת ציבור, היא חייבת את התשובות שלה למשרד ולא לציבור.

יוליה מלינובסקי: היא חייבת להיות ניטרלית.

סתיו שפיר: את חייבת להיות גורם ניטרלי שמקבל את השכר שלו מהמדינה ועובד למען הציבור ולא לקבל אישורים מאף אחד.

סתיו שפיר: את חייבת תשובות לציבור, זו המחויבות של התפקיד הזה, לא של התפקיד ספציפית שלך, אבל של התפקיד שאותו אפשר אחר כך לכתוב בטייטל 'ממונה חוק חופש מידע'.

סתיו שפיר: זאת הסיבה שזה מטריד אותנו מאוד.

יוליה מלינובסקי: ובלי איזה תלות.

יוליה מלינובסקי: האדם הזה צריך להיות בלתי תלוי מהגורמים הממונים עליו במשרד ובעצם לפעול על פי הנחיות של משרד המשפטים בנושא חופש המידע.

יוליה מלינובסקי: את לא כזו וגם מרוויחים עליה עוד כסף בחברה ש - - -

סתיו שפיר: שוב, לא את באופן אישי.

יוליה מלינובסקי: הביקורת לא עלייך, אנחנו בהלם ממה שאנחנו שומעים עכשיו.

סתיו שפיר: יש לכם מה להגיד על זה?

סתיו שפיר: זה נראה לכם מצב הגיוני?

עופרה שרון: אנחנו נלמד את הנושא ואנחנו נתייחס.

גיא ענבר: אנחנו נלמד וניישם את ההנחיות כפי שהן.

יוליה מלינובסקי: מתי?

יוליה מלינובסקי: אמרו שיישמו את ההנחיות כפי שצריך, מתי?

סתיו שפיר: אל תדאגי, אנחנו נקיים על זה ישיבת מעקב.

קריאה: אנחנו נוציא לכם מכתב מחר בבוקר.

יוליה מלינובסקי: עכשיו, אתה יודע מה?

יוליה מלינובסקי: חגיגות 70 זה היה קטן כזה לעומת מה שעכשיו גילינו, זה פשוט הפרה בוטה של החוק.

סתיו שפיר: תודה לתנועה לחופש המידע על ה - - -

יוליה מלינובסקי: שם עוד אפשר להתווכח על החלטה כזו או אחרת, פה זה - - -

סתיו שפיר: התנועה לאיכות השלטון.

תומר נאור: כולנו ביחד בסירה הזו.

סתיו שפיר: כולנו ביחד.

יוליה מלינובסקי: יצאתם גדולים מה שנקרא.

סתיו שפיר: אנחנו נסכם את הדיון הזה.

סתיו שפיר: אני רוצה להגיד לכם כמה דברים.

סתיו שפיר: קודם כל אני רוצה להגיד משהו לעובדי המשרד כולם.

סתיו שפיר: אני לא מבקשת את תגובת

סתיו שפיר: כם לעניין הזה, אתם גם לא יכולים להגיב על זה, אבל המצב שנוצר פה סביב חגיגות יום העצמאות, בכלל סביב ההתנהלות במשרד התרבות, הוא מצב שאני רק מנסה לדמיין אותו מהזווית שלכם כעובדי משרד מקצועיים, קרוב מאוד לבלתי אפשרי.

סתיו שפיר: כשנושא שאמור להיות נושא הכי ממלכתי שיש הופך להיות עניין שמנוצל באופן פוליטי על ידי השרה שעומדת בראש המשרד בצורה גסה ואלימה ממש, פשוט ניצול מסיבי של כל שלב ושלב בטקס, כמו שאנחנו רואים גם לאורך בכלל ההתנהלות של השרה בענייני תרבות וגם בנושאים אחרים, זה מעמיד את כל הצוותים המקצועיים בבעיה.

סתיו שפיר: למרות שאתם רוצים להכניס תכנים ערכיים ולעשות דברים שבאתם לשירות הציבורי בשבילם, אתם עומדים שם במצב שהוא באמת בלתי נתפס.

מושיק אביב: אני מתנגד לדבר הזה.

מושיק אביב: זה לא האווירה שאני חי בה, זה לא המקום שאני נמצא.

מושיק אביב: אני פנסיונר של צה"ל, בא, עושה את זה באהבה והם נותנים לי את מרחב הפעולה.

מושיק אביב: השרה, שאת מדברת עליה, אני שוב אומר, אתם שמעתם בתקשורת הרבה מאוד דברים, אני עכשיו לא בא לצאת את הגנתה, היא לא צריכה אותי - - -

סתיו שפיר: כולנו ראינו את הטקס.

מושיק אביב: אבל זו לא המציאות שאני חי בה.

סתיו שפיר: ואת האירועים שקדמו לו.

סתיו שפיר: אפילו יושב ראש הכנסת נאלץ כבר להיכנס לריב פוליטי על הדבר הזה.

סתיו שפיר: זאת אמירה שלי וזאת העמדה שלי.

מושיק אביב: אני לעניין הפוליטי לא נכנס, אבל אני אומר - - -

סתיו שפיר: אני לא מדברת בשמכם, זאת העמדה שלי.

סתיו שפיר: ואני לא מדברת בשמכם ואני לא זה, מה שאנחנו רואים פה זו צורה סיסתמטית של הסתרת מידע.

סתיו שפיר: אנחנו רואים את זה מול ארגוני החברה האזרחית שפנו לוועדה כמה פעמים לפני הדיון הזה בנושאים שקשורים במשרד, אנחנו רואים את זה עם העובדה שלא ראיתי באף משרד אחר, ועברנו על כל משרדי הממשלה בנושא חופש מידע, שחברה חיצונית נשכרת לעשות את הפעולה של חוק חופש המידע, לקיים את החובה של חוק חופש המידע ולכן גם כפופה פה להחלטות שעלולות להיות החלטות פוליטיות, דבר בלתי נתפס, לא ראינו באף משרד ממשלתי.

סתיו שפיר: לא יעלה על הדעת, לא הוגן כלפי מי שאמור לבצע את התפקיד, לא הוגן בראש ובראשונה כלפי הציבור.

סתיו שפיר: וזה שיוצאים מכם מסמכים שגם מגדירים את הגדרת התפקיד שלה בצורה שהיא שקרית, זה דבר שהוא לא יעלה על הדעת ואנחנו גם נפנה על זה למשרד המשפטים וליועץ המשפטי לממשלה ונביא את הדבר הזה לידיעתם.

סתיו שפיר: וזה עוד לפני שהגענו לדברים האחרים, באמת ערכיים לחלוטין בתוך העניין של הטקס.

סתיו שפיר: נושא חלוקת הכיסאות.

סתיו שפיר: אתם לא מבינים כמה פניות ציבור אנחנו קיבלנו בעניין הזה לקראת הישיבה.

סתיו שפיר: זה מאוד מטריד אזרחים שרוצים להגיע ולראות ולא מבינים מה צריך לקמבן כדי להשיג פה כרטיס לטקס יום העצמאות ולמה זה בכלל צריך להיות קומבינה או שהמילה קומבינה בכלל תיכנס לעניינים האלה.

סתיו שפיר: אני מציעה לכם, תארגנו את זה לשנה הבאה, חלוקה הוגנת שבאמת נותנת איזה שהוא שיקוף דמוגרפי של הצרכים של מדינת ישראל - - -

מושיק אביב: זה לא טקס לציבור הרחב, באופן עקרוני.

מושיק אביב: בואו, זה לא - - -

סתיו שפיר: יש מספיק אנשים שהם לא דרג א', באמת, עם כל הכבוד, או ב'.

מושיק אביב: כן, אבל גם בית הנשיא, הוא פתוח לציבור הרחב?

מושיק אביב: לא, הם לא יכולים להגיע.

סתיו שפיר: תנו הזדמנות לכמה שיותר מהכרטיסים שיהיו פתוחים ובעיקר לאוכלוסיות - - -

מושיק אביב: אבל זה מה שקרה השנה.

סתיו שפיר: סליחה, אני מסכמת, אני מסכמת.

סתיו שפיר: ולכמה שיותר - - -

מושיק אביב: פעם ראשונה פתחה את זה ל - - - עשתה את זה הרבה יותר - - -

סתיו שפיר: אתם אמרתם את הדברים שלכם, אני עכשיו מסכמת.

מושיק אביב: אנחנו נזופים על משהו שעשינו פעם ראשונה ובהצלחה.

עופרה שרון: זה לא היה מעולם באף מקום.

יוליה מלינובסקי: אז תסבירו באיזה דברים אתם עושים את זה.

סתיו שפיר: כמה שיותר הזדמנויות לאנשים שהם אוכלוסיות מוחלשות, אוכלוסיות שהנגישות שלהם לטקסים כאלה היא תמיד יותר נמוכה, אוכלוסיות שיש לנו אינטרס, לכולנו, כמדינה, לערב אותם יותר בחגיגות יום העצמאות ולגרום להם להרגיש חלק מהעצמאות של מדינת ישראל.

סתיו שפיר: יש פה מסר חינוכי וערכי מאוד מאוד חשוב שאפשר להשתמש גם בטקסים האלה כדי לממש אותו.

סתיו שפיר: זה דבר אחד.

סתיו שפיר: הדבר השני, והוא הכי חשוב, אני מבקשת פירוט מלא של כל ה-108 מיליון שקלים, כולל חלוקה לרשויות, לא בתקציבי רשויות אלא גם בשווה כסף, אזורים, להסביר איך חילקתם את ה-39 מול ה-113, כמה זה היה?

עופרה שרון: 113.

סתיו שפיר: שהשתתפו בתחילת המצגת שלכם.

סתיו שפיר: פירוט לפי כל שקל.

סתיו שפיר: גם בתוך דברים שבהם יש פירוט פנימי, למשל הקליפ הזה שאיכשהו הצלחתם להוציא עליו 350,000 שקל, אז איך הדברים האלה מתחלקים, בתוך כל האירועים.

יוליה מלינובסקי: כל הדברים שבוצעו ומה שעתידי.

סתיו שפיר: כל ההתקשרויות, כל הספקים, כפי שכל משרד ממשלתי צריך לפרסם על כל דבר שהוא עושה.

סתיו שפיר: פשוט תעבירו את זה, כולל הדברים המתוכננים והצפויים.

סתיו שפיר: אני מבטיחה לכם, לא תהיה פה שום בעיה עם גורם ההפתעה, זה גם לא תפקידכם להפתיע את הציבור עם איך שאתם מחלקים את הכספים שלו.

סתיו שפיר: וכמובן כל הפרוטוקולים שדיברנו עליהם, לגבי כל המכרזים.

סתיו שפיר: היום בבוקר העברתם אלינו לגבי מכרז אחד.

גיא ענבר: ביקשנו להעביר את זה כבר אתמול, פשוט בארבע כבר לא היה פה אף אחד.

סתיו שפיר: היועץ שלי הגיע פיזית אל המקום בשש בערב כדי לאסוף את זה מכם.

גיא ענבר: הוא הגיע כשאנחנו כבר בכנס.

סתיו שפיר: אז אתם סיימתם לעבוד מוקדם.

גיא ענבר: לא, אנחנו דווקא אתמול היינו בטקס של ירושלים.

סתיו שפיר: ואפשר להעביר את הדברים האלה - - -

גיא ענבר: אנחנו רצינו להביא לפה ולא היה פה אף אחד.

סתיו שפיר: בתוך הכנסת, אבל אפשר להעביר במייל כל מה שאתם רוצים.

סתיו שפיר: אני גם הייתי בטקס, יכולתם להביא לי לטקס.

סתיו שפיר: אפשר להעביר במייל כל דבר.

סתיו שפיר: כן, אני מעדיפה לקרוא את זה במייל ולא בקלסר.

מושיק אביב: לא היית בטקס, זה לא נכון.

סתיו שפיר: דיברתם על הטקס במשרד החוץ?

מושיק אביב: לא, הטקס הממלכתי ליום ירושלים.

סתיו שפיר: אני דיברתי על משרד החוץ.

סתיו שפיר: זאת לא הבעיה, אפשר להעביר את הדברים האלה במייל או בכל דרך אפשרית כדי שנוכל לקרוא את זה.

סתיו שפיר: המציאות היא שלא הספקנו בשעתיים לעבור על כל החומר הזה.

יוליה מלינובסקי: וגם בכנסת העובדים מסיימים, העוזרים שלנו עובדים 24/7 וגם אנחנו.

יוליה מלינובסקי: הכנסת, הפקידות פה הולכת בארבע, אבל זה לא אנחנו.

סתיו שפיר: שלנו בחמש.

סתיו שפיר: בקיצור, כל הפרוטוקולים שנגעו לעניין הזה, איך הייתה חלוקת ההקצאות בהקשר הזה של האירועים ברשויות המקומיות.

יוליה מלינובסקי: אם הייתה ועדה - - -

סתיו שפיר: מי הרכיב את הוועדה הזאת.

סתיו שפיר: אתם מבינים את העניין?

סתיו שפיר: עוד שאלות שאני צריכה להוסיף כדי שלא יהיה חוסר?

יוליה מלינובסקי: שלא יהיו אי הבנות אחר כך?

סתיו שפיר: ולנושא של חוק חופש מידע, אני אבקש את תשובתכם בדחיפות על העניין הזה ואני אפנה לייעוץ המשפטי לממשלה.

סתיו שפיר: תודה רבה לכולכם.